**Zmluva o spolupráci pri organizácii verejnej osobnej dopravy a prevádzke Integrovaného dopravného systému v Žilinskom kraji**

uzatvorená v zmysle § 269 ods. 2 Zákona č. 513/1991 Obchodného zákonníka v znení neskorších predpisov a na základe Zmluvy o službách prímestskej autobusovej dopravy vo verejnom záujme v dopravnom regióne Orava

(spoločne ďalej len ako „Zmluva“ v príslušnom gramatickom tvare)

medzi

**Integrovaná doprava Žilinského kraja, s.r.o.**

Sídlo: Pri Rajčianke 2900/43, 010 01 Žilina

Právna forma: Spoločnosť s ručením obmedzeným

Zastúpený: Ing. Richard Staškovan, konateľ

Kontaktná osoba zodpovedná za

plnenie Zmluvy: Ing. Richard Staškovan

IČO: 51110369

DIČ: 2120590252

IČ pre DPH: SK2120590252

Bankové spojenie : Prima Banka, a. s.

číslo účtu IBAN: SK78 5600 0000 0049 2762 4001

(Ďalej len ako „Organizátor“)

a

**Obchodné meno Dopravcu**

Sídlo:

Právna forma:

Zastúpený:

Kontaktná osoba zodpovedná za

plnenie Zmluvy:

IČO:

DIČ:

IČ pre DPH:

Bankové spojenie :

číslo účtu IBAN:

(Ďalej ako „Dopravca“ v príslušnom gramatickom tvare)

(Spolu aj ako „Zmluvné strany“ v príslušnom gramatickom tvare)

**Preambula**

Dopravca je úspešným uchádzačom verejného obstarávania na predmet zákazky: **Obstaranie služieb prímestskej dopravy vo verejnom záujme pre ŽSK pre región Liptov a Orava**, ktorá bola vyhlásená v Ú. vestníku EU pod číslom 2020/S 242-598170 zo dňa 11.12.2020. Na základe uvedeného Dopravca spolu s touto Zmluvou uzaviera so Žilinským samosprávnym krajom (ďalej len ako „Objednávateľ“ v príslušnom gramatickom tvare) Zmluvu o službách prímestskej autobusovej dopravy vo verejnom záujme v dopravnom regióne Orava č. ŽSK doplniť k podpisu zmluvy, zo dňa doplniť k podpisu zmluvy (ďalej len ako „Zmluva o službách“ v príslušnom gramatickom tvare).

Organizátor je spoločnosť s ručením obmedzeným založená ŽSK a Mestom Žilina, ako spoločníkmi, za účelom prevádzkovania Integrovaného dopravného systému vo verejnom záujme na území Žilinského kraja a na území priľahlých záujmových regiónov. V čase uzavretia tejto Zmluvy je predpokladaný termín realizácie úplnej integrácie územia Orava 06/2024. V súvislosti s tým je táto Zmluva Zmluvným stranami chápaná, ako zmluvný rámec pre spoluprácu Zmluvných strán pri rozvoji a prevádzke IDS ŽSK.

Zmluvné strany uzatvárajú túto Zmluvu za účelom splnenia si záväzku Dopravcu, ktorá mu vyplýva zo Zmluvy o službách, a to zapojiť sa po dobu jej trvania do integrovaného dopravného systému na území Žilinského kraja a priľahlých záujmových regiónov.

**Článok I.**

**Definícia a vysvetlenie pojmov obsiahnutých v Zmluve**

1.1 **IDS ŽSK** sa rozumie Integrovaný dopravný systém Žilinského samosprávneho kraja.

1.2 **Začatím poskytovania Služby** sa rozumie zabezpečenie dopravnej obslužnosti v dopravnom regióne Orava, v zmysle Zmluvy o službách od 01.10.2022 (vrátane).

1.3 **Službou** sa rozumie Služba, bližšie definovaná bode 3.1 Zmluvy o službách.

1.4 **TPŠ** sa rozumejú technické a prevádzkové štandardy, v zmysle Zmluvy o službách.

1.5 **DCS IDŽK** sa rozumie dispečersko-clearingový systém, ktorý je zavedený u Organizátora, ktorý slúži na online sledovanie, monitoring, resp. kontrolu nad plynulým vykonávaním verejnej osobnej dopravy na území Žilinského kraja a rozúčtovanie tržieb v IDS ŽSK.

1.6 **Výzvou** sa rozumie písomná výzva doručená v zmysle bodu 8.3 tejto Zmluvy, z ktorej bude jasne a určite zrozumiteľné, splnenia akej povinnosti, v zmysle konkrétneho bodu tejto Zmluvy Organizátor požaduje.

1.7 **BČK** sa rozumie bezkontaktná čipová karta.

1.8 **KC** sa rozumejú klientské centrá.

1.9 **Spustením integrácie** sa rozumie spustenie tej časti prevádzky IDS ŽSK, ktorá zodpovedá územnému členeniu dopravného regiónu Orava, v zmysle Zmluvy o službách.

1.10 **Tarifou IDS** **ŽSK** sa rozumie (predpis) obsiahnutý v dokumente s názvom Záväzné podmienky prepravného poriadku IDS ŽSK, ktorým sú upravené sadzby cestovného v pravidelnej osobnej doprave a podmienky prípadných zliav na cestovnom, ktorý tvorí Prílohu č. 3 tejto Zmluvy.

1.11 **Kartovým systémom IDS ŽSK** sa rozumejú kartové štandardy, bližšie špecifikované v dokumente Kartové štandardy IDS ŽSK Procesy pre prácu s kartou, obsiahnuté v prílohe č. 1 tejto Zmluvy, ktorá tvorí jej neoddeliteľnú súčasť.

1.12 **Integračným testom** sa rozumie overenie funkčnosti hardwarovo-softvérového rozhrania vybavovacieho systému dopravcu, v rámci IDS ŽSK.

1.13 **Dispečerskými a clearingovými dátami** sa rozumejú dáta obsiahnuté v Štandarde dátových a finančných tokov IDS ŽSK, obsiahnuté v Prílohe č. 2 tejto Zmluvy, ktorá tvorí jej neoddeliteľnú súčasť.

1.14 **Štandardom dátových a finančných tokov** sa rozumejú štandardy, bližšie špecifikované v prílohe č. 2 tejto Zmluvy, ktorá tvorí jej neoddeliteľnú súčasť.

1.15 **PDO** sa rozumie Plán dopravnej obslužnosti, ako dokument Žilinského samosprávneho kraja.

1.16 **PCL** sa rozumie predplatný cestovný lístok.

1.17 **Výkonovým km** sa rozumie výkonový km v zmysle Zmluvy o službách.

**Článok II.**

**Predmet Zmluvy**

2.1 Predmetom tejto Zmluvy je záväzok Zmluvných strán bližšie špecifikovať vzájomnú spoluprácu a súčinnosť za účelom organizovania verejnej osobnej dopravy a úspešného zavedenia a ďalšej prevádzky IDS ŽSK, a to v podobe vzájomných práv a povinností, ktoré sú podrobne upravené v Čl. IV. tejto Zmluvy.

**Článok III.**

**Doba platnosti Zmluvy**

3.1 Táto Zmluva sa uzatvára na dobu určitú, ktorá je viazaná na dobu účinnosti Zmluvy o službách uzatvorenej medzi Dopravcom a Žilinským samosprávnym krajom.

**Článok IV.**

**Práva a povinnosti Zmluvných strán**

4.1 Dopravca za touto Zmluvou zaväzuje, že:

4.1.1 Pred začatím poskytovania Služby:

1. je povinný 6 mesiacov pred začatím poskytovania Služby, oznámiť Organizátorovi presnú špecifikáciu odbavovacích zariadení, ktoré budú použité pri realizácii Služby a poskytnúť Organizátorovi testovaciu sériu odbavovacieho zariadenia;
2. je povinný najneskôr 3 mesiace pred začatím poskytovania Služby preukázať Organizátorovi funkčnosť odbavovacieho zariadenia používaných vozidiel v súlade s TPŠ, a to formou testovacej prevádzky. O výsledku testovacej prevádzky vystaví Organizátor písomný protokol. Funkčnosť odbavovacieho zariadenia používaných vozidiel v súlade s TPŠ musí mať Dopravca písomne potvrdenú Organizátorom najneskôr 10 dní pred začatím poskytovania Služby;
3. je povinný najneskôr 6 mesiacov pred začatím poskytovania Služby oznámiť Organizátorovi presnú špecifikáciu svojho dispečerského systému, ktorý bude používať pri realizácii Služby. V prípade, že je systém ešte vo vývoji, musí doložiť potvrdenie o jeho objednaní u konkrétneho dodávateľa. Zároveň musí písomne vyzvať Organizátora na konzultáciu pre zabezpečenie kompatibility s v rámci TPŠ. Dopravca musí byť pripravený, že najneskôr do 15 dní od výzvy Organizátora poskytne testovaciu verziu dátových tokov do DCS IDŽK požadovanú v rámci TPŠ. O výsledku zhodnotenia testovacej verzie dátových tokov do DCS IDŽK vystaví Organizátor písomný protokol;
4. je povinný najneskôr 6 mesiacov pred začatím poskytovania Služby oznámiť Organizátorovi presnú špecifikáciu BČK, ktoré budú vydávané pri realizácii Služby, v zmysle TPŠ. V prípade, že nie sú ešte k dispozícií, musí doložiť potvrdenie o ich objednaní u konkrétneho výrobcu, resp. dodávateľa. Zároveň musí písomne vyzvať Organizátora pre zabezpečenie kompatibility v rámci TPŠ. Dopravca musí byť pripravený na výzvu Organizátora, najneskôr do 15 dní od výzvy poskytnúť testovaciu sériu BČK. O výsledku zhodnotenia testovacej série BČK vystaví Organizátor písomný protokol;
5. je povinný najneskôr 1 mesiac pred začatím poskytovania Služby predložiť Organizátorovi vozidlá na posúdenie, či spĺňajú všetky potrebné technické parametre v súlade s TPŠ. Posúdenie bude vykonávať Organizátor a vozidlá na posúdenie budú Organizátorovi postupne pristavované s tým, že posledných 10 vozidiel bude pristavených na posúdenie najneskôr 5 pracovných dni pred začatím poskytovania Služby. O výsledku posúdenia vystaví Organizátor písomný protokol;
6. je povinný najneskôr 3 mesiace pred začatím poskytovania Služby preukázať Organizátorovi objednávku na dodávku označníkov podľa TPŠ, prípadne iným hodnoverným spôsobom dokladovať budúce disponovanie nimi. O výsledku posúdenia vystaví Organizátor písomný protokol;
7. je povinný najneskôr 3 mesiace pred začatím poskytovania Služby písomne oznámiť Organizátorovi miesta zriadenia KC. Dopravca je povinný najneskôr 2 mesiace pred začatím poskytovania Služby spustiť prevádzku všetkých KC a umožniť Organizátorovi prístup do KC za účelom kontroly prevádzkyschopnosti KC. O výsledku kontroly vystaví Organizátor písomný protokol;
8. je povinný najneskôr 3 mesiace pred začatím poskytovania Služby deklarovať testovacou prevádzkou Organizátorovi pripravenosť prevádzkovať svoju webovú stránku za účelom nákupu BČK. Testovanie zahŕňa zaregistrovanie sa, prihlásenie sa, podanie žiadosti o BČK cez web stránku, prístup k cestovnému poriadku, prepravnému poriadku, tarife a nákup jednotlivých cestovných lístkov cez e-shop dopravcu. Prípadné návrhy Organizátora, Dopravca po vzájomnej konzultácii doplní do web rozhrania. O výsledku testovacej prevádzky vystaví Organizátor písomný protokol;
9. je povinný najneskôr 2 mesiace pred začatím poskytovania Služby spustiť webovú stránku, kde umožní podávanie žiadostí na vydanie BČK a zakúpenia lístkov s možnosťou doručenia poštou, alebo osobného vyzdvihnutia v KC.

4.1.2 Najneskôr 60 kalendárnych dní pred spustením integrácie:

1. uskutoční testovaciu prevádzku, v rámci ktorej preukáže spôsobilosť prechodu na tarifu IDS ŽSK a funkčnosť v kartovom systéme IDS ŽSK, a to vo forme integračných testov;
2. uskutoční testovaciu prevádzku, v rámci ktorej preukáže schopnosť zasielať dispečerské dáta a dáta o počte predaných cestovných lístkov a tržbách (clearingové dáta) do DCS IDŽK.

4.1.3 V rámci prevádzky IDS ŽSK:

1. bude akceptovať spoločný kartový systém IDS ŽSK v zmysle Prílohy č. 1 tejto Zmluvy;
2. bude akceptovať predaj celého sortimentu cestovných dokladov podľa tarify IDS ŽSK;
3. bude spolupracovať pri optimalizácií dopravnej obslužnosti v rámci návrhov na úpravu cestovných poriadkov a obehov vozidiel v rámci IDS ŽSK;
4. bude súčinný pri spolupráci s ostatnými Dopravcami spolupracujúcimi s Organizátorom na prevádzke IDS ŽSK;
5. strpí všetky oprávnené požiadavky Organizátora, vyplývajúce zo Zmluvy o službách, ktoré Organizátor požaduje, ako poverená osoba v zmysle Zmluvy o službách;
6. bude akceptovať metodiku deľby držieb, predloženú Organizátorom.

4.1.4 V rámci zabezpečenia činnosti DCS IDŽK:

1. poskytne dispečerské dáta v rozsahu Štandardu dátových a finančných tokov;
2. pre potreby clearingu a za účelom vykonávania tarifno-prevádzkových výpočtov, poskytne do DCS IDŽK dáta o počte predaných cestovných lístkov a tržbách v stanovenom rozsahu a termínoch uvedených v Štandarde dátových a finančných tokov;
3. na základe výstupu modulu rozúčtovania tržieb v DCS IDŽK vykoná finančné vyrovnanie, v súlade s Čl. VI. tejto Zmluvy.

4.1.5 Na základe vyžiadania Organizátora poskytne informácie za účelom:

1. vyhodnocovania kapacity dopravných prostriedkov IDS ŽSK;
2. aktualizácie štandardov dopravnej obslužnosti verejnou dopravou, v zmysle platného PDO;
3. sledovania ekonomických parametrov v rámci dopravnej obslužnosti;
4. d) zabezpečenia návrhu dopravných riešení (tvorby a úpravy cestovných poriadkov), v zmysle platného PDO.

4.1.6 Bude poskytovať Organizátorovi všetku potrebnú súčinnosť, a to najmä pri:

1. návrhoch cestovných poriadkov zaintegrovaných liniek;
2. návrhoch tarifného a kompenzačného modelu;
3. návrhoch ďalších dokumentov spracovávaných Organizátorom v rámci IDS ŽSK.

4.1.7 Zo strany Organizátora strpí kontrolu:

1. výkonu realizácie zmien cestovných poriadkov v rámci IDS ŽSK;
2. nariadenia zmien vykonávania nadväzností v prestupných uzloch v rámci IDS ŽSK;
3. požiadaviek na prípadné úpravy technológie realizovaných výkonov (požiadavky na úpravu obehov a počtu vozidiel v systéme);
4. dodržiavania povinností vyplývajúcich z prepravno-tarifných podmienok IDS ŽSK.

4.1.8 V rámci ukončenia poskytovania služieb, v zmysle Zmluvy o službách:

1. do 30 dní odo dňa skončenia platnosti Zmluvy o službách prevedie všetky údaje súvisiace s platnými BČK, ktoré boli vydané počas platnosti Zmluvy o službách, na nového dopravcu;
2. do 60 dní od ukončenia poskytovania služieb finančne vysporiada neprecestované zostatky na BČK a PCL.

Na účely tohto bodu Dopravca zodpovedá za dodržanie všetkých relevantných ustanovení Zákona č. 18/2018 Z. z o ochrane osobných údajov.

4.2 Organizátor sa touto Zmluvou zaväzuje:

* + Riadiť, koordinovať, personálne a organizačne zabezpečovať integračný proces vo všetkých jeho fázach, a to najmä:

4.2.1 V rámci prípravy a realizácie integrácie:

1. stanoviť presný rozsah územia jednotlivých etáp integrácie v IDS ŽSK;
2. určiť veľkosť zóny, systém ich číslovania a zaradenie obcí a zastávok, resp. staníc do zón;
3. zabezpečiť systém riadenia a číslovania liniek IDS ŽSK, v rámci toho pripraviť návrhy cestovných poriadkov zaintegrovaných liniek;
4. stanoviť jednotný prepravný poriadok, pripraviť tarifné podmienky a princípy;
5. stanoviť ekonomické princípy systému, stanoviť a sledovať metodiku rozúčtovania tržieb;
6. zabezpečiť realizáciu deľby tržieb, v zmysle dokumentu uvedeného v Prílohe č. 2 tejto Zmluvy;
7. zastrešovať informačnú kampaň pre IDS ŽSK, zabezpečiť mediálnu podporu pri spúšťaní systému;
8. pripraviť jednotlivé štandardy v rámci IDS ŽSK;
9. v lehote 4 mesiacov pred spustením integrácie oznámiť Dopravcovi záväzný termín jej spustenia.

* + 1. V rámci poskytnutia súčinnosti Dopravcovi s jeho zapojením do DCS IDŽK:

1. poskytnúť prístup Dopravcovi cez webové rozhranie za účelom nahrávania dát podrobnejšie špecifikovaných v Štandarde dátových a finančných tokov (ďalej v texte len ako „dáta“ v príslušnom gramatickom tvare), potrebných pre rozúčtovanie (clearing) tržieb v IDS ŽSK v stanovenej štruktúre a formáte (XML) a prístup k dátam vychádzajúcich z rozúčtovania (clearingu) tržieb;
2. poskytnúť Dopravcovi Záväzné podmienky Prepravného poriadku IDS ŽSK, v zmysle prílohy č. 3 tejto Zmluvy.

4.2.3 Poskytnúť akúkoľvek potrebnú súčinnosť Dopravcovi v rámci zapojenia sa do systému IDS ŽSK v oblastiach:

1. zabezpečenia školenia zamestnancov Dopravcu;
2. zapojenia sa jednotného kartového systému IDS ŽSK.

4.2.4 Na základe poverenia zo strany Žilinského samosprávneho kraja, v zmysle Zmluvy o službách uzatvorí s Dopravcom osobitnú Zmluvu o refundácii poplatkov za prístup (vstup) spoja prímestskej dopravy na autobusové stanice.

4.2.5 Pripraviť pokyny a rozúčtovanie pre finančné vysporiadanie Dopravcu, na základe údajov z DCS IDŽK, v zmysle bodu 4.1.8 tejto Zmluvy, a to do 30 dní odo dňa skončenia platnosti Zmluvy o službách.

4.3 Zmluvné strany sa spoločne zaväzujú:

1. dodržiavať všetky dohodnuté plnenia, ktoré sú výstupmi vzájomných pracovných stretnutí;
2. poskytovať si vzájomne všetku potrebnú súčinnosť tak, aby bol naplnený predmet tejto Zmluvy, teda najmä: dodržiavať dohodnuté termíny jednotlivých plnení, dodržiavať dohodnuté termíny pracovných stretnutí, preberať poštové zásielky, oznamovať si všetky podstatné skutočnosti, ktoré by mohli mať vplyv na plnenie Zmluvy.

**Článok V.**

**Poplatok za využívanie služieb DCS IDŽK a platobné podmienky**

5.1 Poplatok predstavuje paušálnu kompenzáciu nákladov, ktoré Organizátorovi vzniknú pri zabezpečovaní prevádzky IDS ŽSK, v zmysle tejto Zmluvy.

Zmluvné strany sa dohodli, že Dopravca bude uhrádzať Organizátorovi poplatok, stanovený vo výške:

**0,01 EUR** (slovom: nula celá nula jeden eur) za 1 výkonový km, v zmysle Zmluvy o službách. Cena bude vypočítaná ako súčin skutočne zrealizovaných výkonových km Dopravcu, v Zmysle Zmluvy o službách a jednotkovej ceny 0,01 Eur bez DPH za príslušný kalendárny štvrťrok.

5.2 Platba za Služby uvedené v predchádzajúcom bode bude realizovaná bezhotovostným prevodom na účet Organizátora uvedený v identifikácii Zmluvných strán.

5.3 Poplatok sa Dopravca zaväzuje uhradiť na základe faktúry vystavenej Organizátorom, a to štvrťročne po skončení kalendárneho štvrťroka. Prvú faktúru sa Organizátor zaväzuje vystaviť po skončení prvého štvrťroka po nadobudnutí účinnosti Zmluvy o službách a tejto Zmluvy.

5.4 Dopravca sa zaväzuje, že do tridsať (30) dní odo dňa vystavenia faktúry Organizátorom uhradí dojednaný poplatok uvedený v bode 5.1 tejto Zmluvy na účet Organizátora uvedený v identifikácii Zmluvných strán. Záväzok bude uhradený prostredníctvom banky a považuje sa za splnený pripísaním dlžnej čiastky na účet Organizátora.

5.5 Faktúra musí obsahovať všetky náležitosti daňového dokladu, v zmysle § 74 Zákona č. 222/2004 Z. z. o dani z pridanej hodnoty v znení neskorších predpisov.

5.6 Ak faktúra nebude zodpovedať požiadavkám uvedeným v ustanoveniach tejto Zmluvy, bude vrátená v lehote do desať (10) pracovných dní Dopravcovi a nová, tridsať (30) dňová lehota splatnosti začne plynúť od dátumu riadneho vystavenia novej, respektíve opravenej faktúry Dopravcovi. Pokiaľ faktúra nebude vrátená v uvedenej lehote bude sa považovať za odsúhlasenú.

**Článok VI.**

**Finančné vyrovnanie voči ostatným Dopravcom spolupracujúcim s Organizátorom na prevádzke IDS ŽSK a platobné podmienky**

6.1 Dopravca sa zaväzuje, že na základe výstupu modulu rozúčtovania tržieb v DCS IDŽK, v zmysle Prílohy č. 2 - Štandard dátových a finančných tokov v IDS ŽSK vyhotoví a uhradí faktúry ostatnýmDopravcom spolupracujúcim s Organizátorom na prevádzke IDS ŽSK, v súlade so Zákonom č. 222/2004 Z. z. o dani z pridanej hodnoty.

6.2 Dopravca je povinný poukázať finančné čiastky do 14 kalendárnych dní odo dňa vyhotovenia faktúry na základe vyúčtovania, ako výstupu z modulu rozúčtovania tržieb v DCS IDŽK, v zmysle Prílohy č. 2 - Štandard dátových a finančných tokov v IDS ŽSK. Ak 14. kalendárny deň pripadne na deň, ktorý nie je pracovným dňom, posledný deň splatnosti faktúry je nasledujúci pracovný deň. Povinnosť Dopravcu sa považuje za splnenú, ak je finančná čiastka pripísaná na bankový účet Dopravcu, voči ktorému má záväzok najneskôr v posledný deň tejto lehoty.

**Článok VII.**

**Zmluvné pokuty, náhrada škody a liberačné dôvody na strane Organizátora**

7.1 Zmluvné strany sa dohodli, že porušenie ktorejkoľvek jednotlivej povinnosti vyplývajúcej Dopravcovi z bodu 4.1.1, bude to považované za podstatné porušenie zmluvných povinností zo strany Dopravcu. Ak ku náprave nedôjde ani po písomnej výzve Organizátora, v lehote v nej určenej, je Organizátor oprávnený uplatniť si u Dopravcu zmluvnú pokutu vo výške 50 000 EUR (slovom: päťdesiattisíc eur) za každé nesplnenie si povinnosti, a to aj opakovane.

7.2 Zmluvné strany sa dohodli, že porušenie ktorejkoľvek jednotlivej povinnosti vyplývajúcej Dopravcovi z bodu 4.1.2, bude to považované za podstatné porušenie zmluvných povinností zo strany Dopravcu. Ak ku náprave nedôjde ani po písomnej výzve Organizátora, v lehote v nej určenej, je Organizátor oprávnený uplatniť si u Dopravcu zmluvnú pokutu vo výške 15 000 EUR (slovom: pätnásťtisíc eur) za každé nesplnenie si povinnosti, a to aj opakovane.

7.3 Zmluvné strany sa dohodli, že porušenie ktorejkoľvek jednotlivej povinnosti vyplývajúcej Dopravcovi z bodu 4.1.3, bude to považované za podstatné porušenie zmluvných povinností zo strany Dopravcu. Ak ku náprave nedôjde ani po písomnej výzve Organizátora, v lehote v nej určenej, je Organizátor oprávnený uplatniť si u Dopravcu zmluvnú pokutu vo výške 5 000 EUR (slovom: päťtisíc eur) za každé nesplnenie si povinnosti, a to aj opakovane.

7.4 Zmluvné strany sa dohodli, že za porušenie povinnosti vyplývajúcej Dopravcovi z bodu 4.1.4 písm. b) je Organizátor oprávnený uplatniť si u Dopravcu zmluvnú pokutu vo výške,15 000 EUR (slovom: pätnásťtisíc eur), a to aj opakovane.

7.5 Zmluvné strany sa dohodli, že za porušenie povinnosti vyplývajúcej pre Dopravcu z bodu 4.1.8 tejto Zmluvy je Organizátor oprávnený uplatniť si u Dopravcu zmluvnú pokutu vo výške 100 % finančného vysporiadania neprecestovaných zostatkov na BČK a PCL.

7.6 Zmluvné strany sa dohodli, že za porušenie povinnosti vyplývajúcej pre Organizátora zbodu 4.2.1 písm. f) tejto Zmluvy, je Organizátor povinný v plnom rozsahu nahradiť Dopravcovi škodu, ktorá mu nesplnením predmetnej povinnosti zo strany Organizátora vznikla.

7.7 V prípade, že do DCS IDŽK nebudú zaslané dáta potrebné na zrealizovanie deľby tržieb od niektorého zo zúčastnených dopravcov v stanovenej lehote, Organizátor nenesie zodpovednosť za oneskorené zrealizovanie deľby tržieb a Dopravcovia, ktorým tak vzniknú dodatočné náklady si môžu nárokovať náhradu u dopravcu, ktorý zaslal údaje oneskorene.

7.8 Zaplatenie zmluvnej pokuty nezbavuje Dopravcu záväzku splniť dotknutú povinnosť.

**Článok VIII.**

**Osobitné dojednania o zmene Zmluvy a doručovanie**

8.1 Zmluvné strany sa dohodli, že je Organizátor oprávnený zmeniť alebo doplniť Prílohu č. 3 - Prepravný poriadok IDS ŽSK tejto Zmluvy v prípade, ak to nebude mať vplyv na cenu poskytovaných služieb Dopravcom, v zmysle Zmluvy o službách. O takejto zamýšľanej zmene sa Organizátor zaväzuje upovedomiť Dopravcu 60 kalendárnych dní vopred.

8.2 Zmluvné strany sa dohodli, že jednotlivé povinnosti, ktoré Dopravcovi vyplývajú z Čl. IV. bodu 4.1.1 písm. a) až ch) tejto Zmluvy, budú Organizátorom protokolárne prevzaté. Protokol ku každej jednotlivej kontrole splnenia si povinnosti bude Organizátorom vyhotovený najneskôr do dvoch (2) pracovných dní, odo dňa vykonania kontroly. Protokoly zároveň Organizátor zašle na vedomie Objednávateľovi.

8.3 Na doručovanie listinných písomností podľa tejto Zmluvy sa primerane použijú ustanovenia bodu 14.3 a nasl. Zmluvy o službách.

**Článok IX.**

**Osobitné ustanovenia ohľadne vyššej moci**

9.1 Zmluvná strana nebude zodpovedná za nesplnenie svojej povinnosti uvedenej v Čl. IV. tejto Zmluvy, ak preukáže, že jej nesplnenie bolo spôsobené v príčinnej súvislosti s vyššou mocou.

9.2 Za vyššiu moc sa pre účely tejto Zmluvy rozumejú zemetrasenia, povodne, požiare, výbuchy, vojny, občianske nepokoje, revolúcie, teroristické útoky a epidémie národného alebo nadnárodného charakteru. O následkoch vyššej moci je Dopravca povinný písomne upovedomiť Organizátora v lehote pätnástich (15) dní od jej vzniku, inak Organizátorovi vznikne právo požadovať zaplatenie predmetných zmluvných pokút vzťahujúcich sa k danej povinnosti v celom rozsahu.

**Článok X.**

**Záverečné ustanovenia**

10.1 Táto Zmluva sa môže meniť alebo dopĺňať len očíslovanými písomnými dodatkami podpísanými oprávnenými zástupcami oboch Zmluvných strán, s výnimkou zmien alebo doplnení, v zmysle bodu 8.1 tejto Zmluvy.

10.2 Pokiaľ ktorékoľvek ustanovenie tejto Zmluvy, alebo jeho časť je alebo sa stane neplatným či nevynútiteľným rozhodnutím súdu či iného príslušného orgánu, nebude mať táto neplatnosť alebo nevynútiteľnosť vplyv na platnosť či vynútiteľnosť ostatných ustanovení tejto Zmluvy alebo jej časti, pokiaľ nevyplýva priamo z obsahu tejto Zmluvy, že toto ustanovenie alebo jeho časť nemožno oddeliť od ďalšieho obsahu.

10.3 Vzťahy, ktoré nie sú osobitne upravené touto Zmluvou, sa spravujú ustanoveniami zákona č. 40/1964 Zb. Občianskeho zákonníka v znení neskorších predpisov, ako aj inými príslušnými všeobecne záväznými právnymi predpismi platnými v Slovenskej republike.

10.4 Akékoľvek spory vzniknuté v súvislosti s touto Zmluvou budú Zmluvné strany riešiť predovšetkým vzájomnou dohodou. Ak nedôjde k dohode, spor bude riešiť príslušný súd.

10.5 Táto Zmluva je vyhotovená v troch (3) rovnopisoch s platnosťou originálu, z ktorých každá zo Zmluvných strán dostane po jednom (1) vyhotovení a jedno vyhotoveniu bude poskytnuté Žilinskému samosprávnemu kraju.

10.6 Zmluvné strany berú na vedomie, že táto Zmluva je povinne zverejňovaná v súlade s § 5a Zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

10.7 Táto Zmluva nadobúda platnosť dňom podpisu oboch Zmluvných strán. V prípade rozdielnosti dátumov podpisov Zmluvných strán sa za deň platnosti považuje neskorší dátum.

10.8 Zmluvné strany vyhlasujú, že osoby, ktoré podpisujú túto zmluvu, sú oprávnené konať a zaväzovať zmluvnú stranu.

10.9 Zmluvné strany vyhlasujú, že si ustanovenia tejto Zmluvy prečítali, jej obsahu porozumeli a na znak súhlasu s jej obsahom ju vlastnoručne podpísali. Zmluvné strany zároveň prehlasujú, že túto zmluvu uzatvorili slobodne, vážne, nekonali v tiesni ani skutkovom alebo právnom omyle.

10.10 Neoddeliteľnou súčasťou tejto Zmluvy je:

Príloha č. 1 - Kartové štandardy IDS ŽSK Procesy pre prácu s kartou;

Príloha č. 2 - Štandard dátových a finančných tokov v IDS ŽSK;

Príloha č. 3 - Prepravný poriadok IDS ŽSK;

Za Organizátora: Za Dopravcu

V Žiline, dňa............................. V ......................... ,dňa ..................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Richard Staškovan,

konateľ