

**PREPRAVNÝ PORIADOK**

**Integrovaného dopravného systému**

**Žilinského samosprávneho kraja**

Účinnosť od:

#### **OBS**AH

[Zoznam použitých skratiek 2](#_Toc55385522)

[Vysvetlenie pojmov 4](#_Toc55385523)

[Úvod 6](#_Toc55385524)

[ČASŤ A. PREPRAVNÉ PODMIENKY 7](#_Toc55385525)

[Článok I. Úvodné ustanovenia 7](#_Toc55385526)

[Článok II. Rozsah dopravy 8](#_Toc55385527)

[Článok III. Vznik a plnenie zmluvy o preprave 8](#_Toc55385528)

[Článok IV. Práva a povinnosti dopravcu 9](#_Toc55385529)

[Článok V. Práva a povinnosti cestujúceho 12](#_Toc55385530)

[Článok VI. Rozsah práv osobitnej skupiny cestujúcich 14](#_Toc55385531)

[Článok VII. Vylúčenie z prepravy 15](#_Toc55385532)

[Článok VIII. Podmienky prepravy batožiny 16](#_Toc55385533)

[Článok IX. Nebezpečné veci, ktorých preprava je dovolená za osobitných podmienok 17](#_Toc55385534)

[Článok X. Prehliadka podozrivej veci alebo opustenej príručnej batožiny vo vozidle 17](#_Toc55385535)

[Článok XI. Podmienky prepravy živých zvierat 18](#_Toc55385536)

[Článok XII. Preprava bicyklov a detských kočíkov 19](#_Toc55385537)

[Článok XIII. Cestovný doklad 20](#_Toc55385538)

[Článok XIV. Kontrola cestovných dokladov 22](#_Toc55385539)

[Článok XV. Straty a nálezy 23](#_Toc55385540)

[Článok XVI. Mimoriadne udalosti počas prepravy 24](#_Toc55385541)

[ČASŤ B. TARIFA 26](#_Toc55385542)

[Článok I. Základné tarifné zásady 26](#_Toc55385543)

[Časť B1. Integrované cestovné (zónové) 26](#_Toc55385544)

[Článok I. Predplatné cestovné lístky 27](#_Toc55385545)

[Článok II. Jednorazové cestovné lístky pre tarifnú oblasť MESTO 100 28](#_Toc55385546)

[Článok III. Turistické cestovné lístky 31](#_Toc55385547)

[Článok IV. Dovozné cestovné lístky 31](#_Toc55385548)

[Časť B2. Tarifné podmienky 33](#_Toc55385549)

[Článok I. Druhy cestovného podľa tarifných skupín 33](#_Toc55385550)

[Článok II. Podmienky používania bezkontaktných čipových kariet 35](#_Toc55385551)

[Článok III. Elektronická peňaženka 36](#_Toc55385552)

[Článok IV. Tarifné podmienky pri prerušení cesty a náhradnej preprave 37](#_Toc55385553)

[Článok V. Sankčné úhrady 37](#_Toc55385554)

[ČASŤ C. UPLATNENIE PRÁV Z PREPRAVNEJ ZMLUVY 37](#_Toc55385555)

[Článok I. Strata, odcudzenie a poškodenie cestovných dokladov 37](#_Toc55385556)

[Článok II. Vrátenie cestovného 38](#_Toc55385557)

[Článok III. Reklamácie 39](#_Toc55385558)

[ČASŤ D. ZÁVEREČNÉ USTANOVENIA 41](#_Toc55385559)

[Prílohy 42](#_Toc55385560)

[Príloha č. 1: Cenníky - vzor 43](#_Toc55385561)

#### Zoznam použitých skratiek

**BČK** –bezkontaktná čipová karta

**CL** – cestovný lístok

**DOPRAVCA PREVÁDZKUJÚCI PAD** – Dopravca prevádzkujúci prímestskú autobusovú dopravu na

linkách zaradených do IDS ŽSK

**DOPRAVCA PREVÁDZKUJÚCI ŽELEZNIČNÚ OSOBNÚ DOPRAVU** – Dopravca prevádzkujúci železničnú osobnú dopravu na linkách zaradených do IDS ŽSK

**E-CL** – elektronický cestovný lístok

**E-JCL** –elektronický jednorazový cestovný lístok

**EP** – elektronická peňaženka

**IDS ŽSK** – Integrovaný dopravný systém Žilinského samosprávneho kraja

**IDŽK** – Integrovaná doprava Žilinského kraja, s.r.o.

**MESTSKÝ DOPRAVCA** - Dopravca prevádzkujúci mestskú hromadnú dopravu na linkách zaradených do IDS ŽSK

**MHD** – mestská hromadná doprava

**PAD** – prímestská autobusová doprava

**PCL** – predplatný cestovný lístok

**P-JCL** – papierový jednorazový cestovný lístok

**PP IDS ŽSK** – Prepravný poriadok Integrovaného dopravného systému Žilinského samosprávneho kraja

**TCL** – turistický cestovný lístok

**ŤZP** – osoby s ťažkým zdravotným postihnutím

**ŤZP – S** – osoby s ťažkým zdravotným postihnutím, ktoré vyžadujú pomoc inej osoby – sprievodcu

**VOD** – verejná osobná doprava

# Vysvetlenie pojmov

**Batožina** – súhrnné pomenovanie pre príručnú batožinu, živé zvieratá, detské kočíky, invalidné vozíky a bicykle

**Cestovné** – cena stanovená za prepravu cestujúcich

**Cestovný doklad** – jednorazový cestovný lístok v papierovej podobe, dovozný cestovný lístok v papierovej podobe, turistický cestovný lístok v papierovej podobe, BČK ako nosič, resp. identifikátor platného cestovného

**Časový cestovný lístok** –predplatnýcestovný lístok, dlhodobý cestovný lístok pre bezplatnú prepravu, turistický cestovný lístok alebo jednorazový cestovný lístok pre tarifnú oblasť mesto 100 ako lístok oprávňujúci na neobmedzený počet ciest na linkách zaradených do IDS ŽSK v danom časovom období na danom vymedzenom území

**Doklad totožnosti** **(preukaz totožnosti)** – občiansky preukaz, cestovný pas

**Dopravca** – ten dopravca v systéme IDS ŽSK, v ktorého vozidle sa preprava uskutočňuje

**Dovozné –** cena stanovená za prepravu batožín a psov

**Druh cestovného** –druhy cestovného súzákladné cestovné, zľavnené cestovné, bezplatné cestovné

**Hraničná zastávka (stanica)** – zastávka (stanica), ktorá sa nachádza na hranici 2 alebo viacerých zón

**eShop –** internetový obchod, internetová predajňa

**Elektronická peňaženka** – služba na BČK umožňujúca naplniť si určitú sumu peňažného kreditu, ktorý je určený na platbu elektronických cestovných lístkov

**Piktogram** – je grafický znak znázorňujúci informácie obrazom, ktorý znamená priamo to, čo zobrazuje. Je nevyhnutná pomôcka k zaznamenaniu informácií, napr. vo vozidlách verejnej dopravy, v cestovnom poriadku a podobne

**Oprávnená osoba dopravcu –** je osoba zamestnaná u dopravcu zaisťujúceho príslušnú časť prepravy oprávnená vykonávať kontrolu cestovných dokladov, dávať pokyny a príkazy cestujúcim za účelom zaistenia ich bezpečnosti alebo bezpečnosti cestnej premávky (vodič, revízor, vlakvedúci, osobný pokladník, rušňovodič, kontrolór prepravy, vlakvedúci inštruktor, dispečer)

**Osobitná skupina cestujúcich – do tejto skupiny patrí každá osoba s obmedzenou schopnosťou pohybu a orientácie a osoba so zdravotným postihnutím,** ktorej pohyblivosť pri využívaní dopravy je znížená v dôsledku akéhokoľvek trvalého alebo dočasného fyzického postihnutia (poškodenia orgánov zmyslového vnímania alebo pohybového ústrojenstva), duševného postihnutia alebo poškodenia alebo akejkoľvek inej príčiny zdravotného postihnutia, alebo v dôsledku veku a ktorej stav si vyžaduje primeranú pozornosť a prispôsobenie služieb, ktoré sú k dispozícií pre všetkých cestujúcich a ich potrebám

**Sankčná prirážka** – spoločný názov pre úhradu za cestovanie bez platného cestovného lístka, tzn. prirážka v zmysle §8, ods. 5 Zákona č. 514/2009 Z.z. o doprave na dráhach, alebo sankčná úhrada v zmysle §14, ods. 2 Zákona č. 56/2012 Z.z. o cestnej doprave

**SNR číslo** – sériové číslo BČK

**Sprevádzajúci personál (vlakvedúci)** - zamestnanci dopravcu prevádzkujúceho železničnú osobnú dopravu sprevádzajúci vlaky osobnej dopravy prevádzkované dopravcom prevádzkujúcim železničnú osobnú dopravu

**Tarifa IDS ŽSK –** je (predpis)dokument, ktorým sú upravené sadzby cestovného v pravidelnej osobnej doprave a podmienky prípadných zliav na cestovnom

**Tarifná oblasť** – oblasť, ktorá zahŕňa 1 alebo viaceré tarifné zóny

**Tarifná zóna** – oblasť, ktorá je ohraničená zastávkami PAD, MHD alebo železničnými stanicami a slúži na územné vymedzenie platnosti cestovných dokladov

**Železničná verejná osobná (prímestská) doprava na území IDS ŽSK** –vlaky osobnej dopravy zapojené do IDS ŽSK kategórie Osobný vlak (Os) a RegionalExpres (REX)

**Zľavnené cestovné** –jednorazové cestovné nižšie ako základné cestovné

# Úvod

,,Prepravný poriadok“ integrovaného dopravného systému Žilinského samosprávneho kraja (ďalej len IDS ŽSK) je v súlade so zákonom:

* č. 514/2009 Z.z., o doprave na dráhach v znení neskorších predpisov,
* č. 40/1964 Zb. Občiansky zákonník v znení neskorších predpisov,
* č. 250/2007 Z.z., o ochrane spotrebiteľa a o zmene zákona SNR č. 372/1990 Zb. o priestupkoch v znení neskorších predpisov,
* č. 56/2012 Z.z., o cestnej doprave v znení neskorších predpisov,

vydaný Organizátorom IDS ŽSK a dopravcami vykonávajúcimi prepravu na linkách prevádzkovaných v integrovanom dopravnom systéme verejnej osobnej dopravy na území Žilinského samosprávneho kraja.

Prepravný poriadok IDS ŽSK je rozdelený na:

* ČASŤ A: PREPRAVNÉ PODMIENKY
* ČASŤ B: TARIFA
* ČASŤ C: UPLATNENIE PRÁV Z PREPRAVNEJ ZMLUVY
* ČASŤ D: ZÁVEREČNÉ USTANOVANIA

PRÍLOHY

## ČASŤ A. PREPRAVNÉ PODMIENKY

### Úvodné ustanovenia

1. Prepravný poriadok pre IDS ŽSK je záväzný dokument upravujúci podmienky, za ktorých dopravné spoločnosti na určených linkách prevádzkujú prepravu osôb, ich živých spoločenských zvierat a batožiny, v rámci IDS ŽSK a súčasne sú aj signatármi Zmluvy o Integrovanom dopravnom systéme Žilinského samosprávneho kraja.

**Zoznam dopravcov zapojených do IDS ŽSK:**

* **Dopravca prevádzkujúci PAD** – dopravca prevádzkujúci prímestskú autobusovú dopravu na linkách zaradených do IDS ŽSK
* **Dopravca prevádzkujúci železničnú osobnú dopravu** – dopravca prevádzkujúci železničnú osobnú dopravu na linkách zaradených do IDS ŽSK
* **Mestský dopravca** - dopravca prevádzkujúci mestskú hromadnú dopravu na linkách zaradených do IDS ŽSK

**Organizátorom IDS ŽSK je:**

* **Integrovaná doprava Žilinského kraja, s.r.o.,** so sídlom Pri Rajčianke 2900/43, 010 01 Žilina, IČO: 51 110 369, právnická osoba zapísaná v Obchodnom registri Okresného súdu v Žiline, oddiel : Sro, vložka číslo 68560/L, Organizátor prevádzkujúci integrovaný dopravný systém vo verejnom záujme na území Žilinského samosprávneho kraja a na území priľahlých záujmových regiónov (ďalej len IDŽK).

1. PP IDS ŽSK je spracovaný a vydaný na základe dohody Organizátora IDS ŽSK a dopravcov IDS ŽSK, stanovuje prepravné podmienky IDS ŽSK pre pravidelnú prepravu osôb, živých spoločenských zvierat a batožiny, odkiaľ plynú práva a povinnosti cestujúcich a zodpovednosť dopravcov vykonávať verejnú osobnú dopravu v súlade so zákonnými predpismi a v súlade s vydanou dopravnou licenciou, v súlade so zmluvou o dopravných službách vo verejnom záujme, v súlade so zmluvou o prevádzke IDS ŽSK a v súlade so schválenými cestovnými poriadkami.
2. Cestujúci na základe uzavretej prepravnej zmluvy je povinný dodržiavať Prepravný poriadok IDS ŽSK a Tarifu IDS ŽSK.
3. Cestovný poriadok je ponukou rozsahu dopravných služieb, ktorého obsahom je zoznam liniek, spojov, všetkých zastávok v tarifných zónach, časov odchodov a príchodov spojov, z nich a do nich.
4. Dopravca je povinný vykonať prepravu, ak sú splnené podmienky prepravného poriadku IDS ŽSK a umožňujú to prevádzkové podmienky, najmä technický stav vozidla, obsaditeľnosť dopravného prostriedku, spôsobilosť osádky (ďalej len vodič) a nebránia tomu príčiny, ktoré dopravca nemôže odvrátiť.
5. Dopravca je povinný prepravovať cestujúcich v zónach IDS ŽSK podľa Tarify IDS ŽSK a vydať cestujúcemu cestovný lístok alebo iný doklad potvrdzujúci zaplatenie cestovného alebo ho zaevidovať v elektronickom systéme, ak sa na zaplatenie cestovného použilo elektronické médium.
6. Vodič alebo iná oprávnená osoba dopravcu vybavená kontrolným odznakom alebo preukazom dopravcu je oprávnená dávať cestujúcim pokyny a príkazy na zaistenie bezpečnosti a plynulosti dopravy.
7. Dopravca informuje cestujúcich o doprave a jej zmenách v dostatočnom predstihu vo verejných oznamovacích prostriedkoch, na zastávkach, staniciach a v dopravných prostriedkoch verejnej osobnej dopravy, prípadne iným vhodným spôsobom. Súhrnné informácie v rámci IDS ŽSK podáva Organizátor IDS ŽSK na svojej webovej stránke prípadne cez informačné strediská dopravcov.

### Rozsah dopravy

1. Rozsahom dopravy IDS ŽSK je verejná osobná doprava (autobusová, trolejbusová a železničná)  vykonávaná určenými dopravnými prostriedkami na vymedzenom území, po vopred určených trasách, s určenými zastávkami na uspokojovanie prepravných potrieb osôb ako pravidelne opakovaná preprava cestujúcich, ktorú zabezpečujú dopravcovia IDS ŽSK na vymedzenom území.

### Vznik a plnenie zmluvy o preprave

1. PP IDS ŽSK a Cestovné poriadky sú obsahom návrhov na uzatvorenie zmlúv o preprave osôb.
2. Prepravná zmluva je uzatvorená:

* ak cestujúci využije svoje právo na prepravu na základe platného cestovného dokladu podľa Tarify IDS ŽSK, nastúpi do vozidla alebo vstúpi do označeného priestoru, prístupného len s platným cestovným dokladom,
* ak dopravca umožní cestujúcemu nastúpiť do vozidla bez cestovného lístka a cestujúci zaplatí cestovné neodkladne po nástupe do vozidla.

1. Uzatvorením prepravnej zmluvy cestujúci vyjadruje súhlas s prepravnými podmienkami a tarifou IDS ŽSK.
2. Uzatvorením prepravnej zmluvy medzi cestujúcim a dopravcom vznikne dopravcovi záväzok cestujúceho riadne a včas prepraviť, z nástupného do cieľového miesta,  v súlade s cestovným a prepravným poriadkom IDS ŽSK. Ak dopravca nemôže z nástupného miesta prepraviť cestujúceho vozidlom, pre ktoré si cestujúci zakúpil cestovný doklad alebo bolo znemožnené pokračovanie v začatej ceste, cestujúci má právo na prepravu do cieľovej zastávky iným vozidlom príslušného dopravcu IDS ŽSK alebo dopravcov IDS ŽSK, a to bez zaplatenia ďalšieho cestovného.
3. Pri plnení prepravnej zmluvy viacerými dopravcami zodpovedá každý dopravca zúčastnený na preprave, za prepravu po tej časti prepravnej cesty, ktorú zaisťuje. Prepravná zmluva je splnená riadnym uskutočnením prepravy v rozsahu uzatvorenej prepravnej zmluvy.
4. Právo na prepravu v IDS ŽSK má cestujúci len vtedy:

* ak vozidlo nie je plne obsadené (o obsadenosti vozidla rozhoduje vodič resp. oprávnená osoba dopravcu),
* ak spĺňa ustanovenia Prepravného poriadku IDS ŽSK a Tarify IDS ŽSK.

1. Za splnenie zmluvy voči cestujúcemu sa považuje ukončenie prepravy v rozsahu uzatvorenej zmluvy medzi dopravcom a cestujúcim, ale aj vykonanie prepravy v inom ako zmluvnom rozsahu, pokiaľ došlo k vylúčeniu cestujúceho z prepravy oprávnenou osobou dopravcu.
2. Práva z prepravnej zmluvy o preprave osôb uplatňuje cestujúci u dopravcu, u ktorého skutočnosť zakladajúca uplatnenie práva z prepravnej zmluvy o preprave osôb nastala.
3. Nevedomosť cestujúceho o ustanoveniach PP IDS ŽSK neospravedlňuje a nie je dôvodom na odpustenie alebo zníženie sankčnej úhrady a cestovného za cestovanie bez platného cestovného lístka.

### Práva a povinnosti dopravcu

1. Dopravca IDS ŽSK je povinný okrem povinností vyplývajúcich z platnej legislatívy:
2. poskytovať zrozumiteľným a jednoduchým spôsobom informácie cestujúcim o  právach a povinnostiach pri preprave, o Tarife IDS ŽSK (formou cenníka, vývesky vo vozidlách, na staniciach a pod.), o PP IDS ŽSK (na informačných tabuliach, zastávkach, na webovej stránke dopravcov), o podmienkach a priebehu prepravy, údaje o odchodoch daného spoja a možnosti prestupov na inú linku alebo na iný druh dopravy),
3. starať sa, v čo najvyššej miere o bezpečnosť a pohodlie pri  preprave cestujúcich, ich batožiny a živých spoločenských zvierat,
4. zabezpečovať, aby vozidlá určené na prepravu boli udržiavané v čistote, v poriadku a v riadnom technickom stave,
5. vo vozidlách zabezpečiť prijateľné klimatické podmienky, a to: vhodné vetranie, vykurovanie vnútorného priestoru vozidla, nastavenie klimatizácie s prijateľnýmrozdielom teplôt medzi vonkajším a vnútorným prostredím, bližšia špecifikácia o dodržiavaní teplôt vo vozidlách VOD bude v Teplotných štandardoch,
6. prepraviť cestujúcich na základe platného cestovného dokladu a v prípade, ak si chce cestujúci uplatniť zľavnené cestovné aj s preukazom, ktorým je priznané zľavnené cestovné,
7. označiť všetky zastávky názvom zástavky, číslami zastavujúcich liniek s aktuálnymi údajmi o odchodoch spojov danej zástavky, údajom, o aký druh zástavky ide (na znamenie, dočasná a pod.) bude bližšie špecifikované v Štandarde vybavenia zastávok a označníkov,
8. dopravca zabezpečí vo svojich staniciach, zastávkach, čakárňach a prístreškoch a v ďalších priestoroch a zariadeniach určených pre cestujúcich, udržiavanie čistoty, poriadku a ich prevádzkyschopnosť - bližšie špecifikované v Štandarde vybavenia zastávok a označníkov,
9. každé vozidlo určené na prepravu cestujúcich, je dopravca povinný označiť:

* autobusy a trolejbusy:
  + na prednom čele a pravej bočnej časti vozidla v smere jazdy čitateľne číslom linky, názvom cieľovej zastávky (prípadne názvami nasledujúcich zastávok aj zastávok na znamenie, až po cieľovú zastávku), označenie musí byť dobre viditeľné aj za tmy,
  + oznámenie názvov aktuálnej a nasledujúcej zastávky najneskôr pri zastavení vozidla na zastávke - bližšie špecifikované v Štandarde vybavenia a čistoty vozidiel,
  + vo vozidle číslom linky, názvom cieľovej zastávky a nasledujúcej zastávky,
  + pri mestskej doprave vozidlo musí byť označené na zadnom čele vozidla číslom linky, čitateľne z vonkajšej strany vozidla,
  + logom zapojenia sa do IDS ŽSK,
  + označenie obchodným menom dopravcu,
* vlaky:
  + označiť vlaky príslušnými smerovými tabuľami, v prípade radenia miestenkových vozňov, označiť miestenkové vozne číslom vozňa a miesta číslom miesta,

1. zabezpečiť vo vozidle orientáciu a informovanosť cestujúcich pomocou obrázkových značiek (ďalej len ,,piktogram“) a vysvetliviek a to:

* označiť dvere, vstup a výstup z vozidla, pokiaľ nie je vstup aj výstup umožnený všetkými dverami,
* pre osoby so zdravotným postihnutím zreteľne označiť najmenej šesť miest na sedenie v MHD a najmenej dve miesta na sedenie v PAD, pri preprave vlakom sa vzťahujú ustanovenia prepravného poriadku dopravcu prevádzkujúceho železničnú osobnú dopravu,
* zreteľne označiť jednotlivé tlačidlá umiestené v priestore určenom pre cestujúcich,
* zreteľne označiť sedadlá vyhradené pre určitý okruh cestujúcich (osoby s osobitnými právami),
* bližšie špecifikované v Štandarde vybavenia a čistoty vozidiel,

1. zabezpečiť prevádzkovanie dopravy prostredníctvom: odborne, zdravotne a duševne spôsobilých osôb, ktoré majú platné oprávnenie na vedenie daného typu vozidla,
2. zreteľne označiť oprávnené osoby, ktoré majú právo dávať cestujúcim pokyny na zachovanie bezpečnosti a plynulosti dopravy,
3. zabezpečiť znovuzastavenie každého tretieho vozidla v úrovni označenia zastávky, ak na zastávke stojí viacero vozidiel, znovuzastavenie každého vozidla v úrovni označenia zastávky v prípade, že sa na zastávke nachádza imobilný cestujúci na invalidnom vozíku alebo osoba so slepeckou palicou (neplatí pre vlaky),
4. vytvoriť podmienky pre plynulú a pohodlnú prepravu zdravotne postihnutým osobám, osobám s obmedzenou schopnosťou pohybu a orientácie, osobám so zrakovým postihnutím, i pre starých ľudí, tehotné ženy a cestujúcich s malými deťmi,
5. je povinný zverejniť cestovný poriadok a jeho zmenu i zmeny v organizácii dopravy v dostatočnom predstihu a to pred začiatkom ich platnosti (v železničnej osobnej doprave má túto povinnosť manažér infraštruktúry) na staniciach, zastávkach (v prípade ak to priestorové a technické možnosti dovoľujú a ak má zastávku vo vlastníctve alebo v správe dopravca), informačných tabuliach a na svojej webovej stránke, v sídle dopravcu, prípadne aj iným vhodným spôsobom, zabezpečiť sprístupnenie prepravného poriadku, cestovného poriadku s dátumom začiatku a konca jeho platnosti, s názvom dopravcu a telefónnym číslom dispečera alebo informátora,
6. v súlade s PP IDS ŽSK, si cestujúci môže uplatniť svoje práva vyplývajúce z meškania spoja, nedokončenia cesty alebo prerušenia cesty,
7. na vyžiadanie cestujúceho dopravca vydá potvrdenie o dĺžke meškania spoja alebo o jeho vynechaní.
8. Pri vykonávaní prepravy má dopravca IDS ŽSK právo:
9. vylúčiť alebo zamedziť prístup cestujúcim alebo vylúčiť ich batožinu, živé spoločenské zvieratá z prepravy (viac v článku VII. Vylúčenie z prepravy),
10. požadovať v prípade, že sa cestujúci nepreukáže platným cestovným dokladom, zaplatenie cestovného a sankčnej úhrady v súlade s Tarifou IDS ŽSK a Prepravným poriadkom IDS ŽSK (viac v článku XIII. Kontrola cestovných dokladov),
11. pri nedostatku miesta prednostne na prepravu prijať:

* cestujúcich, pre ktorých je vo vozidle vyhradené miesto (osobitná skupina cestujúcich),
* cestujúcich, ktorí preukážu vážne dôvody pre prednostné prijatie na prepravu.

1. Dopravcovia IDS ŽSK zodpovedajú za škodu, ktorá vznikne cestujúcemu v súvislosti s prevádzkou vozidla alebo pri nastupovaní a vystupovaní cestujúceho z vozidla, tým, že dôjde k zraneniu, usmrteniu, poškodeniu telesného alebo psychického zdravia, (ďalej zodpovedá za poškodenie a stratu batožiny, bicykla, zranenie a usmrtenie prepravovaných živých spoločenských zvierat).
2. Dopravcovia IDS ŽSK nezodpovedajú za zranenie, usmrtenie (cestujúcich, živých spoločenských zvierat), poškodenie batožiny, bicykla, ktoré nebolo vykonané počas prevádzky vozidla a napriek vynaloženej starostlivosti, zodpovedajúcej danej situácii, im dopravca nemohol zabrániť a ich následky odvrátiť:

* k úrazu došlo zavinením cestujúceho,
* úraz spôsobilo konanie tretej osoby a dopravca nemohol tomuto konaniu napriek vynaloženiu starostlivosti zodpovedajúcej danej situácii zabrániť a jeho následky odvrátiť.

### Práva a povinnosti cestujúceho

1. Cestujúci ma právo informovať sa o obsahu PP IDS ŽSK. Nevedomosť o ustanoveniach PP IDS ŽSK cestujúceho neospravedlňuje a nie je dôvodom na odpustenie alebo zníženie sankčnej úhrady cestovného za cestovanie bez platného cestovného lístka.
2. Cestujúci s platným cestovným dokladom ma právo:
3. na bezpečnú prepravu svojej osoby a ak to umožňujú prepravné podmienky aj na prepravu svojho spoločenského zvieraťa a batožiny, a to riadne a včas podľa cestovného a prepravného poriadku,
4. na informácie o podmienkach prepravy, ktoré mu je povinný poskytnúť oprávnený zamestnanec dopravcu alebo vodič vozidla (ktorý nemusí ovládať celú Tarifu IDS ŽSK a Cenníky IDS ŽSK ale je povinný poskytnúť základné informácie cestujúcemu a ak nevie dať cestujúcemu požadované informácie je povinný poskytnúť kontaktné údaje na osobu, ktorá mu vie informácie poskytnúť),
5. pri neuskutočnení alebo nedokončení prepravy z dôvodov na strane dopravcu, má cestujúci nárok na náhradnú prepravu do zastávky, po ktorú zaplatil cestovné, a to bez ďalšej úhrady cestovného a dovozného, bez nároku na náhradu škody vzniknutej použitím náhradnej prepravy,
6. na náhradu škody vzniknutej tým, že preprava nebola vykonaná včas (s oneskorením viac ako 60 minút, zavinenie spôsobené zo strany dopravcu) alebo nebola uskutočnená, cestujúci má nárok na náhradu najviac do výšky ceny, zaplatenej dopravcovi za prepravný výkon.
7. Cestujúci je povinný:
8. dodržiavať ustanovenia PP IDS ŽSK, Tarify IDS ŽSK a pokyny oprávnených zamestnancov dopravcu, používať zariadenia vo vozidle len na určený účel, riadiť sa piktogramami a nápismi vo vozidle,
9. správať sa tak, aby svojim konaním neohrozoval bezpečnosť, plynulosť prepravy, život a zdravie ostatných cestujúcich a zamestnancov dopravcu, nepoškodzoval a neznečisťoval vozidlo a v ňom inštalované zariadenia, ako aj priestor nástupišťa, stanice, zastávky, či prístrešku pri čakaní na vozidlo verejnej osobnej dopravy,
10. udržiavať poriadok a čistotu vo vozidlách aj v priestoroch nástupišťa, stanice, zastávky i prístrešku,
11. mať pri preprave platný cestovný doklad, ak cestujúci prepravuje batožinu alebo živé spoločenské zvieratá, musí mať platný cestovný doklad aj pre ne, pokiaľ sa neprepravujú bezplatne,
12. mať pri sebe platné cestovné doklady po celý čas prepravy, ako aj v okamihu výstupu z vozidla a na vyzvanie príslušného zamestnanca dopravcu sa nimi preukázať, na dodatočne predložené cestovné doklady alebo preukaz sa neprihliada,
13. predložiť cestovné doklady a preukaz oprávnenému zamestnancovi dopravcu ku kontrole, v prípade potreby ich poskytnúť dopravcovi na výmenu za náhradný cestovný doklad,
14. na linkách PAD nastupovať vždy prednými dverami a zakúpiť si alebo predložiť vodičovi na kontrolu platný cestovný doklad, pre linky mestskej dopravy a vlakov je cestujúci oprávnený nastupovať dverami, ktoré sú určené na nastupovanie a vystupovanie (pre mestskú dopravu na spojoch nočnej linky je cestujúci povinný do vozidla nastúpiť iba prednými dverami), pre dvere vozidla, ktoré možno použiť na nastupovanie i vystupovanie, vystupujúci majú prednosť pred nastupujúcimi cestujúcimi,
15. v čase odchodu spoja byť pripravený na zastávke na nástup do vozidla a sám sa starať o to, aby v nástupnej zastávke včas nastúpil do vozidla a v cieľovej zastávke včas z vozidla vystúpil,
16. zdržiavať sa na zastávke najmenej 0,5 m od nástupnej hrany nástupišťa, až do úplného zastavenia vozidla v zastávke a otvorenia dverí,
17. nastúpiť a vystúpiť z vozidla iba na zastávkach, a len, keď vozidlo stojí na zastávke alebo v mieste určenom oprávnenou osobou dopravcu, ak sa jedná o zastávku na znamenie, ktorá je vyznačená v cestovnom poriadku ,,zastávka na znamenie“ cestujúci musí dať včas vedieť vodičovi signalizačným zariadením vozidla, cestujúci, ktorý chce nastúpiť do vozidla musí stáť na nástupišti zastávky tak, aby ho vodič videl,
18. cestujúci, ktorý stojí vo vozidle počas prepravy je povinný sa držať madla, rukoväte alebo inej časti interiéru vozidla k tomu slúžiacemu (neplatí pre vlaky),
19. v prípade zranenia spôsobeného vo vozidle, táto skutočnosť musí byť okamžite nahlásená zodpovednej osobe dopravcu.
20. Cestujúcemu nie je dovolené:
21. komunikovať a rušiť počas jazdy osobu riadiacu vozidlo,
22. zdržiavať sa na mieste, z ktorého cestujúci alebo batožina bráni vo výhľade z vozidla,
23. vstupovať do kabíny alebo priestoru vozidla vyhradeného pre vodiča,
24. otvárať počas jazdy dvere vozidla,
25. počas jazdy vystupovať z vozidla alebo doň nastupovať alebo sa z neho vykláňať,
26. pískať, správať sa hlučne, hlučne reprodukovať hudbu, spev alebo hlasno používať audiovizuálnu techniku vo vozidle,
27. fajčiť vo vozidle a v zariadeniach určených pre cestujúcich,
28. konzumovať potraviny, požívatiny a nápoje, ktoré by mohli znečistiť odev ostatných cestujúcich alebo priestory vozidla,
29. vystupovať alebo nastupovať a zdržiavať sa v priestore dverí, ak vodič dáva zvukovú alebo svetelnú signalizáciu „Nenastupujte, nevystupujte“ a nastupovať do vozidla, ktoré je plne obsadené,
30. vyhadzovať z vozidla predmety alebo ich nechať vyčnievať z vozidla,
31. odkladať veci a živé spoločenské zvieratá na sedadlá,
32. stáť alebo kľačať na sedadlách vozidla,
33. obmedzovať alebo znemožňovať použitie prevádzkových signalizačných zariadení, brániť výstupu z vozidiel alebo nástupu do vozidiel,
34. znečisťovať a poškodzovať vozidlo a v ňom inštalované zariadenia, ako aj priestory a zariadenia pre cestujúcich,
35. brať so sebou do vozidla vec, ktorá nesmie byť obsahom batožiny viac v kapitole VIII. Podmienky prepravy batožiny,
36. uvádzať bezdôvodne do činnosti návestné zariadenia vo vozidle,
37. vo vozidlách a priestoroch dopravcu prístupných verejnosti vykonávať činnosti, ktoré sa považujú za podnikanie, bez predchádzajúceho písomného súhlasu dopravcu (napr. predaj, propagácia, ponúkanie tovaru a ďalších služieb),
38. obťažovať akýmkoľvek spôsobom ostatných cestujúcich.
39. Preprava detí do 6. rokov bez sprevádzania cestujúcim starším ako 15 rokov nie je povolená.
40. Ak nie je určené inak a cestujúci využívajú na prepravu IDS ŽSK, v plnom rozsahu sa na cestujúcich vzťahujú aj ďalšie práva a povinnosti uvedené v prepravných poriadkoch zapojených dopravcov do IDS ŽSK, v závislosti od toho, v ktorom dopravnom prostriedku sa cestujúci nachádza.

### Rozsah práv osobitnej skupiny cestujúcich

1. Osobitnej skupine cestujúcich, konkrétne cestujúcim s obmedzenou schopnosťou pohybu a orientácie, so zdravotným postihnutím, osobám s ťažkým zdravotným postihnutím (držitelia preukazov ŤZP), a osobám s ťažkým zdravotným postihnutím, ktoré si z povahy závažnosti vyžadujú pomoc inej osoby - sprievodcu (držitelia preukazov ŤZP-S), je dopravca povinný v každom vozidle vyhradiť a zreteľne označiť najmenej šesť miest na sedenie v MHD, dve miesta na sedenie v PAD.
2. Cestujúci, ktorý takéto miesto obsadil, je povinný (držiteľovi preukazu ŤZP, ŤZP - S), starým ľudom a tehotným ženám, miesto uvoľniť.
3. Sprievodcom zrakovo postihnutej osoby môže byť dieťa po dovŕšení 6. roku veku alebo pes so špeciálnym výcvikom s označením na tento účel, (postrojom bielej farby s červeným krížom alebo bezpečnostnými oranžovými pruhmi), za spôsobilého sprievodcu osoby s ťažkým zdravotným postihnutím sa považuje osoba po dovŕšení 15. roku veku.
4. Ak pre osoby spomínané vyššie je potrebné ďalšie miesto na sedenie, cestujúci v ich blízkosti je povinný im ponúknuť svoje miesto na sedenie.
5. Dopravca prepraví cestujúceho na invalidnom vozíku, ak to dovoľujú technické vlastnosti vozidla, bezpečnosť prepravy a obsaditeľnosť vozidla.
6. Vozidlo môže prepravovať maximálne taký počet invalidných vozíkov, ako je určený výrobcom vozidla v technickom preukaze.
7. Cestujúci počas prepravy môže sedieť na invalidnom vozíku, len vo vyhradenom priestore, ktorý je vyznačený piktogramom, vozík musí byť pevne zafixovaný, ak nie je na to vozidlo prispôsobené je cestujúci s osobitnými právami alebo jeho sprievodca povinný zabezpečiť neohrozovanie ostatných cestujúcich možným pohybom invalidného vozíka.
8. Cestujúci s obmedzenou schopnosťou pohybu a orientácie alebo cestujúci na invalidnom vozíku môže do vozidla nastúpiť so súhlasom a vystúpiť s vedomím vodiča alebo oprávneného zamestnanca dopravcu, počas prepravy je mu umožnené prednostné a bezpečné nastúpenie a vystúpenie z/do vozidla. Ak je vozidlo vybavené nástupnou plošinou a cestujúci ju potrebuje použiť k nástupu, túto skutočnosť oznámi vodičovi, nástupnú plošinu obsluhuje výhradne vodič vozidla.
9. Na prepravu osôb so zdravotným postihnutím, osôb s obmedzenou schopnosťou pohybu a orientácie (osobitná skupina cestujúcich), držiteľov preukazov ŤZP, ŤZP - S vo vlakoch sa vzťahujú podmienky uvedené v prepravnom poriadku dopravcu prevádzkujúceho železničnú osobnú dopravu.
10. Spoje, na ktorých dopravca garantuje prevádzku vozidiel s bezbariérovým prístupom, sú označené v cestovnom poriadku piktogramom alebo poznámkou.
11. Ak pri označníku zastávky stojí zrakovo postihnutá osoba s bielou palicou alebo psom so špeciálnym výcvikom, dopravca je povinný pri označníku zastávky znova zastaviť každé ďalšie vozidlo stojace súčasne v zastávke, toto ustanovenie sa nevzťahuje na konečné zastávky.
12. Ak pri označníku zastávky je osoba na invalidnom vozíku, dopravca je povinný pri označníku zastávky znova zastaviť každé ďalšie vozidlo stojace súčasne v zastávke, ktoré je vybavené pohyblivou rampou slúžiacou na nástup a výstup cestujúcich na invalidnom vozíku. Toto ustanovenie sa nevzťahuje na konečné zastávky.
13. Dopravca môže odmietnuť prepravu osoby so zdravotným postihnutím alebo osoby s obmedzenou schopnosťou pohybu a orientácie len v prípade, ak:

* konštrukcia vozidla alebo infraštruktúra vrátane vybavenia zastávok a staníc znemožňuje nastúp a výstup do/ z vozidla,
* je prekročená maximálna obsaditeľnosť vozidla a nie je možné umiestniť takúto osobu na mieste na to určenom.

### Vylúčenie z prepravy

1. Do vozidla nemá prístup alebo z prepravy môže byť vylúčená osoba, ktorá javí známky nadmerného požitia alkoholických nápojov alebo iných návykových látok a osoba, ktorá pre chorobu a mimoriadne znečistenie odevu alebo obuvi (prípadne šíri nepríjemný zápach), alebo z iných dôvodov (napr. výtržníctvo) môže byť spolucestujúcim na ťarchu.
2. Oprávnená osoba dopravcu môže vylúčiť z prepravy:
3. cestujúceho, ktorý sa na výzvu oprávnenej osoby dopravcu nepreukáže platným cestovným dokladom, v prípade prepravy vykonávanej na základe nároku na zľavnené cestovné aj preukazom a nesplní povinnosť zaplatiť cestovné, dovozné a sankčnú úhradu podľa Cenníka IDS ŽSK,
4. cestujúceho, ktorý ohrozuje bezpečnosť premávky, svoju vlastnú bezpečnosť alebo bezpečnosť ostatných cestujúcich,
5. cestujúceho, ktorý napriek upozorneniu poverenej osoby dopravcu nedodržuje a porušuje PP IDS ŽSK, pokyny a príkazy poverenej osoby, znečisťuje alebo poškodzuje vozidlo, svojím správaním narúša prepravu cestujúcich alebo cestujúcich inak obťažuje,
6. batožinu cestujúceho alebo živé spoločenské zviera s ním prepravované, ak sú prekážkou bezpečnej prepravy alebo ohrozujú zdravie cestujúcich alebo ich prepravu neumožňuje PP IDS ŽSK,
7. cestujúceho s obutými kolieskovými korčuľami.
8. Vylúčenie cestujúceho z prepravy dopravcom poverenou osobou, musí byť uskutočnené tak, aby nedošlo k poškodeniu zdravia alebo života vylúčenej osoby z prepravy, osoby mladšie ako 15 rokov je možné vylúčiť z prepravy na najbližšej možnej zástavke.
9. Cestujúci vylúčený z prepravy alebo cestujúci, ktorému bol zamedzený prístup, nemá nárok na náhradu zaplateného cestovného (prípadne cestovného a dovozného).
10. Cestujúci, ktorý bol vylúčený z prepravy neprávom, má právo na vrátenie cestovného, prípadne cestovného a dovozného.

### Podmienky prepravy batožiny

1. Cestujúci si smie do vozidla so sebou vziať najviac dva kusy príručnej batožiny, pričom hmotnosť jednej z nich nepresiahne 15 kg, za príručnú batožinu sa nepovažujú drobné veci, ktoré možno držať v ruke, príručná batožina musí byť vo vozidle umiestnená tak, aby neohrozovala bezpečnosť, zdravie, pohodlie cestujúcich a neobmedzovala ich nastupovanie a vystupovanie, prípadne musí byť uložená podľa pokynov vodiča.
2. Na príručnú batožinu si cestujúci dohliada sám, za stratu alebo odcudzenie dopravca nezodpovedá.
3. Plateniu dovozného podlieha príručná batožina v počte vyššom ako dva kusy alebo batožina, ktorej celková hmotnosť je od 15 kg do 50 kg alebo batožina, ktorá presiahne rozmery stanovené Tarifou IDS ŽSK. Dovozné za batožinu je uvedené v Tarife IDS ŽSK.
4. Okrem príručnej batožiny cestujúci ma právo si do vozidla vziať:

* jedny sane, jeden snowboard, jeden pár lyží s palicami, ktorých preprava bude uskutočnená len za podmienky, že sú pevne spojené alebo zabalené v špeciálnom obale,
* detský kočík alebo invalidný vozík.

1. Ak cestujúci prepravuje príručnú batožinu na chrbte alebo na pleci a je na ťarchu ostatným cestujúcim, je povinný ju držať v ruke alebo ju umiestniť na miesto určené pre príručnú batožinu prípadne ju umiestniť na dlážku vozidla.
2. Dopravca má právo z prevádzkových alebo kapacitných dôvodov odmietnuť alebo obmedziť prepravu vyššie uvedených predmetov. Cestujúci je povinný uvedené predmety umiestniť tak, aby neohrozoval seba, spolucestujúcich a aby nedošlo k poškodeniu vozidla dopravcu.
3. Veci, ktorých preprava je vylúčená:
4. veci, ktorých preprava je zakázaná všeobecne záväznými právnymi predpismi,
5. nebezpečné látky a predmety, ktoré svojimi vlastnosťami môžu spôsobiť výbuch, oheň, poškodenie vozidla, ako aj úraz, popálenie, otravu a ochorenie ľudí a živých zvierat, osobité predpisy stanovujú nebezpečné látky a predmety vylúčené z prepravy,
6. strelné zbrane,
7. veci, ktoré pre nevhodný spôsob balenia môžu poškodiť, prípadne znečistiť cestujúcich alebo vozidlo,
8. veci, ktoré by svojím zápachom, odpudzujúcim vzhľadom a podobne mohli byť cestujúcim na ťarchu,
9. batožina alebo iná prepravovaná vec, ktorej celková hmotnosť presahuje 50 kg alebo ktorej rozmery sú väčšie než 80 x 60 x 50 cm, ďalej predmet alebo batožina dlhšia ako 200 cm s uhlopriečkou alebo priemerom väčším ako 30 cm, vec tvaru dosky, ak je väčšia ako 150 cm x 100 cm x 10 cm.
10. Vo vozidle, v ktorom sa prepravujú osoby nemožno prepravovať nebezpečné veci ako napr. oceľovú fľašu s kvapalným vykurovacím plynom, nádoby s vykurovacou naftou, elektrický akumulátor a ďalšie nebezpečné veci.
11. Vo vlakoch sa preprava batožiny riadi prepravným poriadkom dopravcu prevádzkujúceho železničnú osobnú dopravu.

### Nebezpečné veci, ktorých preprava je dovolená za osobitných podmienok

1. Osoba, ktorá je oprávnená nosiť strelnú zbraň, ju môže vziať so sebou do vozidla, na prepravu zbrane platia osobitné predpisy.
2. Monitor od počítača, televízor a podobné zariadenia je možné prepravovať ako príručnú batožinu len vtedy, ak je v ochrannom obale, ktorý chráni cestujúceho pred úrazom.
3. Cestujúci si môže vziať so sebou do vozidla ako príručnú batožinu ľahko zápalné látky balené podľa štátnych noriem, ktorých celková hmotnosť nie je väčšia ako 10 kg (napr. farby).

### Prehliadka podozrivej veci alebo opustenej príručnej batožiny vo vozidle

1. Cestujúci, ktorý vo vozidle nájde opustenú alebo odloženú vec, je povinný ju odovzdať oprávnenému zamestnancovi dopravcu a ten je povinný nález prevziať.
2. Cestujúci, ktorý zabudol alebo stratil vec vo vozidle sa prihlási u príslušného dopravcu, s ktorým následne vec rieši.
3. V prípade, ak cestujúci nájde podozrivú vec, je povinný túto skutočnosť nahlásiť oprávnenému zamestnancovi dopravcu alebo policajnému zboru Slovenskej republiky.
4. Ak má opravený zamestnanec dopravcu dôvodné pochybnosti o tom, či príručná batožina alebo batožina, ktorú cestujúci vzal so sebou do vozidla, vyhovujú ustanoveniam Prepravného poriadku IDS ŽSK, má právo v prítomnosti cestujúceho sa presvedčiť o ich obsahu a povahe, ak cestujúci odmietne preskúmanie príručnej batožiny (veci) alebo batožiny alebo ak sa pri jej preskúmaní zistí, že cestujúci vezie so sebou veci vylúčené z prepravy, je povinný ich bez meškania odstrániť z vozidla na najbližšej zastávke bez nároku na vrátenie cestovného alebo dovozného.
5. Cestujúci môže byť vylúčený z prepravy oprávneným zamestnancom dopravcu, ak jeho príručná batožina alebo batožina bráni bezpečnej preprave alebo ohrozuje zdravie cestujúcich.

### Podmienky prepravy živých zvierat

1. Ako batožinu si môže cestujúci vziať so sebou do vozidla drobné živé domáce spoločenské a iné malé zvieratá, pokiaľ tomu nebránia osobitné predpisy, ak sú uzatvorené v klietkach, košoch alebo v iných vhodných schránkach s nepriepustným dnom, a ak nie je ich preprava na ťarchu cestujúcim (napr. ak zapáchajú). Na prepravu schránok so živými spoločenskými zvieratami platia ustanovenia o preprave batožín.
2. Bez schránky je možné prepravovať vo vozidlách len psa. Cestujúci so psom bez schránky môže nastúpiť do vozidla len s vedomím vodiča. Okrem doby zvýšených nárokov na prepravu môže vodič dovoliť prepravu psa akejkoľvek veľkosti za podmienok:

* pes má bezpečný náhubok a je držaný na krátkej vôdzke,
* v jednom vozidle sa môže prepravovať len jeden pes, toto obmedzenie neplatí, ak ide o dvoch psov, ktorých so sebou do vozidla berie jeden cestujúci, pokiaľ to dovoľujú aktuálne prevádzkové podmienky a obsadenosť vozidla a nie je narušená bezpečnosť cestujúcich, môže oprávnená osoba dopravcu povoliť prepravu ďalších psov, pes bez schránky podlieha plateniu dovozného. Výnimku tvoria dva a viac psov so špeciálnym výcvikom, aj keď sa nejedná o jedného majiteľa.

1. Dopravcovia IDS ŽSK vylučujú z prepravy (zvieratá, ktoré nepatria do kategórie živých spoločenských zvierat a malých zvierat napr. plazy, jedovatý alebo štípajúci hmyz, ktorý si so sebou priniesol cestujúci) a ďalšie zvieratá, ktorých preprava sa vylučuje vo všetkých dopravných prostriedkoch.
2. Podmienky uvedené v bode 2 tohto článku sa nevzťahujú na psa so špeciálnym výcvikom – sprievodcu držiteľa preukazu ŤZP – S. Špeciálny výcvik psa preukazuje fyzická osoba s ťažkým zdravotným postihnutím preukazom psa so špeciálnym výcvikom a známkou s uvedením vykonávanej činnosti (vodiaci pes, asistenčný pes, signálny pes), ktorú pes nosí na viditeľnom mieste (viac v zákone č. 447/2008 Z.z., §25).
3. Preprava chorých, špinavých a agresívnych zvierat je zakázaná.
4. Cestujúci pri porušení prepravných podmienok zaplatí úhradu podľa cenníka IDS ŽSK a v najbližšej stanici alebo zastávke bude z prepravy vylúčený bez nároku na vrátenie cestovného a dovozného.
5. Vo vlakoch sa preprava živých spoločenských zvierat riadi prepravným poriadkom dopravcu prevádzkujúceho železničnú osobnú dopravu.

### Preprava bicyklov a detských kočíkov

1. Cestujúci s detským kočíkom môže nastúpiť a vystúpiť len s vedomím vodiča a to len označenými dverami. Vo vozidle je povolené prepravovať detský kočík, pričom vodič môže povoliť prepravu viacerých detských kočíkov, ak nie je ohrozená bezpečnosť cestujúcich alebo ak to kapacita vozidla dovoľuje. Prejazd detského kočíka vozidlom nie je dovolený.
2. Detský kočík sa prepravuje vo vyhradenom priestore označenom pri vonkajšej strane dverí vozidla symbolom detského kočíka, cestujúci je povinný zaistiť detský kočík proti samovoľnému pohybu, byť pri ňom celý čas a dbať, aby neznečistil alebo nepoškodil interiér vozidla alebo cestujúcich.
3. Pri nástupe do vozidla má prednosť cestujúci s detským kočíkom s dieťaťom pred cestujúcim s detským kočíkom bez dieťaťa.
4. Bicykel podlieha plateniu dovozného podľa tarify jednotlivých dopravcov a môže sa prepravovať len so sprievodom cestujúceho.
5. Bicykel sa môže prepravovať len na vymedzených linkách a spojoch uvedených v cestovnom poriadku IDS ŽSK.
6. Cestujúci nesmie prepravovať bicykel vo vnútri vozidla, iba vozidlom vybaveným cyklovozíkom alebo cyklonosičom.
7. Cestujúci do 10 rokov môže prepravovať bicykel len v sprievode osoby staršej ako 18 rokov.
8. Nie je povolené prepravovať bicykel, ktorý je konštrukčne vyhotovený tak, že ho nie je možné v rámci technického vybavenia prepraviť alebo bicykel, z ktorého vyčnievajú ostré predmety, ktorými by mohlo dôjsť k zraneniu alebo obmedzeniu.
9. Prepravu detského kočíka alebo bicykla môže vodič odmietnuť, ak to prevádzkové alebo kapacitné podmienky neumožňujú.
10. Vo vlakoch sa preprava bicyklov a detských kočíkov riadi prepravným poriadkom dopravcu prevádzkujúceho železničnú osobnú dopravu.
11. **Preprava bicyklov cyklonosičmi a cyklovozíkmi**
12. pre vozidlo vybavené prívesným vozíkom (ďalej len ,,cyklovozík“) alebo závesným zariadením (ďalej len ,,cyklonosič“) musí byť bicykel prepravovaný len na cyklonosiči alebo na cyklovozíku, cestujúci nesmie prepravovať bicykel vo vnútri takto vybaveného vozidla,
13. bicykel je možné prepravovať len na spojoch označených symbolom bicykla v časoch uvedených v cestovnom poriadku až do vyčerpania kapacity,
14. s bicyklom je možné nastúpiť a vystúpiť len na určených zastávkach, ktoré sú označené v cestovnom poriadku príslušnej linky,
15. vozidla s cyklovozíkmi a cyklonosičmi slúžia na prepravu turistov a cestujúcich s bicyklami ale aj cestujúcich bez bicykla,
16. maximálna kapacita cyklovozíka je obmedzená na 24 bicyklov na jednom spoji a cyklonosiča je obmedzená na 6 bicyklov na jednom spoji,
17. bicykel na cyklovozík alebo na cyklonosič umiestňuje vodič alebo oprávnený zamestnanec dopravcu prípadne mu pomôže majiteľ bicykla podľa pokynov obsluhy autobusu,
18. cestujúci je povinný odobrať z bicykla cenné veci a ľahko odnímateľné súčasti bicykla, pri ktorých je predpoklad, že sa môžu pri preprave poškodiť alebo stratiť, cestujúci si ich môže vziať so sebou do autobusu, v prípade neodstránenia demontovateľných častí (napr. svetlometov, fľaše na vodu, tašky na náradie a pod.), dopravca za ich poškodenie nenesie zodpovednosť,
19. bicykel vyhotovený konštrukčne tak, že ho nie je možné upevniť do držiakov, nebude k preprave prijatý,
20. pri vystupovaní s bicyklom cestujúci upozorní vodiča, že vystupuje s bicyklom a pod dohľadom poverenej osoby dopravcu si na zástavke vyzdvihne svoj bicykel z cyklovozíka alebo z cyklonosiča,
21. cestujúci pri preberaní bicykla je povinný skontrolovať bicykel a prípadné poškodenia nahlásiť poverenej osobe dopravcu, ktorá spíše záznam o poškodení a následne túto udalosť rieši príslušný zamestnanec dopravcu v najbližší pracovný deň ako poistnú udalosť,
22. preprava samotného bicykla nie je povolená, cestujúci má právo na prepravu jedného bicykla,
23. cestujúci má možnosť si zabezpečiť bicykel proti krádeži, ak tak neurobí, dopravca nezodpovedá za jeho krádež,
24. cestujúci, ktorý chce prepraviť bicykel cyklovozíkom alebo cyklonosičom si zakúpi cestovný lístok nasledovne:

* cestovný lístok a dovozné za bicykel si cestujúci zakúpi v predpredaji v miestenkovom systéme alebo u vodiča,
* na prepravu je uprednostnený cestujúci, ktorý má zakúpené cestovné s miestenkou a s dovozným bicykla v predpredaji a následne ostatní cestujúci.

### Cestovný doklad

1. Cestovný doklad je potvrdením o uzavretí zmluvy o preprave osôb a o zaplatení cestovného; cestujúci je povinný pri nástupe do vozidla mať platný cestovný doklad alebo si ho vo vozidle zakúpiť (označiť, ak sa cestovný doklad označuje v označovači) a ponechať po celý čas trvania prepravy a pri kontrole cestovných dokladov sa ním preukázať poverenej osobe dopravcu.
2. Druhy a použitie cestovných dokladov stanovuje Tarifa IDS ŽSK, ktorá tvorí časť B Prepravného poriadku IDS ŽSK.
3. Vydávanie cestovných dokladov IDS ŽSK zabezpečujú dopravcovia, alebo iné oprávnené subjekty na svojich predajných miestach, prostredníctvom predajných automatov, vo vozidlách alebo prostredníctvom eShopov a mobilných aplikácií jednotlivých zúčastnených dopravcov.
4. Cestovný doklad je neplatný, ak:

* údaje na cestovnom doklade nezodpovedajú skutočnosti a boli neoprávnene pozmenené,
* sa nejedná o originál cestovného dokladu,
* je poškodený a nie sú viditeľné údaje potrebné pre kontrolu správnosti jeho použitia,
* je neoznačený alebo nesprávne označený, ak ide o cestovný doklad určený na označenie v označovači cestovných lístkov,
* nenastala alebo uplynula doba jeho platnosti,
* je použitý neoprávnenou osobou.

1. Neplatný cestovný doklad je oprávnená osoba dopravcu oprávnená odobrať, ak ide o vozidlo VOD toho dopravcu, u ktorého mal byť cestovný doklad alebo BČK vydaná a je povinná vydať cestujúcemu písomne potvrdenie o odobratí cestovného dokladu. V prípade, ak cestovný doklad alebo BČK boli vydané iným dopravcom ako ten, u ktorého sa prišlo na jeho neplatnosť, oprávnená osoba dopravcu cestovný doklad alebo BČK označí za zadržanú a znefunkční sa.
2. Dopravca má právo zadržať BČK alebo preukaz na zľavu, ak:

* údaje nezodpovedajú skutočnosti alebo boli neoprávnene pozmenené,
* je poškodený alebo upravený tak, že z neho nie sú čitateľné údaje potrebné pre kontrolu správnosti použitia,
* používa ho neoprávnená osoba,
* nie je originálny,
* neobsahuje predpísané prvky, identifikačné údaje alebo ak bola fotografia (ak sa vyžaduje) neoprávnene vymenená.

1. Cestujúci, ktorý nespĺňa podmienky pre bezplatnú prepravu stanovenú v Tarife IDS ŽSK, je povinný za prepravu zaplatiť cestovné určené touto tarifou.
2. Ak si cestujúci uplatňuje právo na zľavnené cestovné, je povinný bez vyzvania poverenou osobou dopravcu preukázať nárok na zľavu dokladom (preukazom) určeným tarifou IDS ŽSK.
3. Cestujúci, ktorý nenastúpi na spoj, nemá nárok na vrátenie ceny cestovného lístka, ak si cestujúci zakúpi cestovný doklad vopred, je povinný preukázať sa cestovným lístkom a prípadne dokladom o zľavenom cestovnom pri nástupe do autobusu a pri kontrole vo vlaku sa preukázať zodpovednej osobe dopravcu.
4. Cestujúci, ktorý využíva predplatný cestovný doklad je povinný sa vo vozidle (vlaku) preukázať platným cestovným dokladom pre všetky zóny, cez ktoré pri svojej ceste prechádza, pri prejazde cez hranicu tarifnej zóny je povinný sa preukázať cestovným dokladom platným pre predchádzajúcu tarifnú zónu ale aj pre novú tarifnú zónu. Ak cestuje iba po hraničnú zastávku (stanicu), stačí sa preukázať cestovným dokladom pre jednu zo zón, na hranici, ktorých sa nachádza táto zastávka (stanica) v závislosti od toho, z ktorého smeru cestuje.

### Kontrola cestovných dokladov

1. Kontrolu cestovných dokladov vykonáva oprávnená osoba dopravcu, ktorá je povinná pri kontrole na požiadanie cestujúceho sa preukázať odznakom alebo preukazom dopravcu. Kontrola cestovných dokladov sa vykonáva priamo vo vozidle (vo výnimočných prípadoch mimo vozidla). Vodič dopravného prostriedku v prípade, že nebude narušená plynulosť dopravy je oprávnený vykonávať kontrolu cestovných dokladov.
2. Cestujúci je povinný na vyzvanie oprávnenej osoby dopravcu, kedykoľvek počas prepravy, a to aj v okamihu vystúpenia predložiť cestovný doklad ku kontrole.
3. Oprávnená osoba dopravcu pre výkon kontroly je vybavená kontrolným odznakom v zmysle tohto prepravného poriadku resp. podľa prepravného poriadku príslušného dopravcu, ktorý musí mať pri výkone kontroly na viditeľnom mieste. Na požiadanie cestujúceho je oprávnená osoba dopravcu povinná sa preukázať aj preukazom oprávňujúcim na výkon prepravnej kontroly.
4. Vo vlakoch sa kontrola cestovných dokladov riadi prepravným poriadkom dopravcu prevádzkujúceho železničnú osobnú dopravu.
5. Ak sa cestujúci nevie preukázať platným cestovným lístkom, nepreukáže nárok na zľavnené cestovné alebo bezplatnú prepravu, je povinný zaplatiť oprávnenej osobe dopravcu okrem cestovného aj sankčnú úhradu podľa Cenníka IDS ŽSK uvedeného v prílohe č. 1 PP IDS ŽSK. V prípade cestovania vlakom sa v tomto prípade postupuje podľa prepravného poriadku dopravcu prevádzkujúceho železničnú osobnú dopravu.
6. Cestujúci, ktorý sa nemôže pri kontrole preukázať platným cestovným dokladom, odmietne zaplatiť cestovné a sankčnú prirážku, resp. odmietne poskytnúť osobné údaje potrené na vymáhanie dlžných súm, cestujúci po tomto konaní stráca právo na prepravu a môže byť z prepravy vylúčený.
7. Ak cestujúci nemôže alebo odmietne zaplatiť základné cestovné a sankčnú úhradu priamo vo vozidle, je povinný sa preukázať oprávnenej osobe dopravcu osobnými údajmi - preukazom totožnosti, potrebnými na vymáhanie základného cestovného a sankčnej úhrady k cestovnému. Pod osobnými údajmi sa rozumie meno, priezvisko, adresa trvalého miesta bydliska, rodné číslo alebo dátum narodenia, uvedené v osobnom doklade totožnosti cestujúceho vydanom príslušným správnym úradom. Cestujúci je povinný zotrvať po celý čas vo vozidle, až do prešetrenia jeho jazdy bez platného cestovného dokladu.
8. Pokiaľ cestujúci v rozpore so zákonom odmietne zaplatiť cestovné a sankčnú úhradu k cestovnému a odmietne sa preukázať osobnými údajmi uvedenými v osobnom doklade totožnosti cestujúceho vydaného príslušným správnym orgánom, cestujúci je povinný na výzvu oprávnenej osoby dopravcu strpieť potrebné úkony spojené s privolaním polície a zistením jeho totožnosti.
9. V prípade, že cestujúci zaplatí základné cestovné a sankčnú úhradu priamo oprávnenej osobe dopravcu, oprávnená osoba dopravcu je povinná vydať cestujúcemu potvrdenie o zaplatení úhrady.
10. Výška sankcie je stanovená v Tarife IDS ŽSK nasledovne:
11. pri úhrade ihneď vo vozidle alebo do siedmych kalendárnych dní odo dňa zistenia prepravy cestujúceho alebo jeho batožiny, živého spoločenského zvieraťa bez platného cestovného dokladu je suma výšky sankčnej úhrady znížená a je uvedená v Cenníku IDS ŽSK,
12. ak cestujúci nemá pri kontrole platný cestovný doklad za živé spoločenské zviera, batožinu je povinný zaplatiť zodpovedajúce cestovné a sankčnú prirážku,
13. pokiaľ cestujúci, najneskôr do tretieho pracovného dňa po zistení jazdy bez platného cestovného dokladu, predloží dodatočne spolu s osobným dokladom vydaným príslušným správnym úradom, platný neprenosný predplatný cestovný lístok alebo preukaz oprávňujúci na bezplatnú prepravu, jeho sankčná prirážka je nižšia, z dodatočne predloženého cestovného dokladu musí byť zrejme, že bol platný v čase kontroly.
14. Ak cestujúci uhradil základné cestovné a sankčnú úhradu podľa Tarify IDS ŽSK a neskôr dodatočne predloží platný neprenosný dlhodobo predplatný cestovný lístok, preukaz na zľavnené cestovné alebo preukaz oprávňujúci na bezplatnú prepravu v takomto prípade, mu už nie je možné vrátiť zaplatené cestovné a sankčnú úhradu.
15. Ak sa cestujúci pri kontrole cestovných dokladov preukáže cestovným dokladom upraveným, pozmeneným, neoprávnene vyrobeným alebo cestovným dokladom inej osoby, je cestujúci povinný uhradiť sumu základného cestovného a sankcie. Pozmeneným cestovným dokladom sa rozumie i predloženie len časti dlhodobého predplatného cestovného lístka, to je cestovný lístok bez príslušného preukazu.
16. Ak cestujúci porušením svojich povinností ohrozí vodiča alebo inú poverenú osobu dopravcu, ide o priestupok podľa zákona č. 372/1990 Z.z., o priestupkoch v znení neskorších predpisov.
17. Nevedomosť o ustanoveniach Tarify IDS ŽSK cestujúceho neospravedlňuje a nie je dôvodom na odpustenie cestovného a sankčnej úhrady za porušenie tarifných podmienok.
18. Výška sankčných úhrad je uvedená a bližšie definovaná v Cenníku IDS ŽSK uvedenom v prílohe č. 1 PP IDS ŽSK.

### Straty a nálezy

1. Ak vodič našiel vo vozidle nález, ktorý je možné považovať za stratený alebo zabudnutý, alebo, ak cestujúci odovzdal vodičovi nález, ktorý našiel vo vozidle, vodič je povinný nález prevziať (s výnimkou potravín nepatrnej hodnoty rýchlo podliehajúcim skaze).
2. Cestujúci, ktorý nález zabudol alebo stratil vo vozidle, sa prihlási u vodiča, a ak nie sú pochybnosti o tom, že sa skutočne jedná o stratený alebo zabudnutý nález cestujúceho (dokáže ho správne popísať alebo pozná jeho obsah), vodič mu je povinný nález vydať s tým, že sa cestujúci preukáže preukazom totožnosti (napr. občiansky preukaz, cestovný pas, vodičský preukaz a pod.) a vykoná zápis v prevádzkovom doklade vozidla a cestujúci potvrdí podpisom prevzatie nálezu.
3. Cestujúci si v deň straty nálezu, môže nález vyzdvihnúť u vodiča vo vozidle, od druhého dňa na určenom mieste dopravcu, kde dopravca zhromažďuje a vydáva nálezy, a to do 30 dní odo dňa straty. Pri prevzatí nálezu cestujúcim platia prevádzkové podmienky zverejnené dopravcom na úschovnom mieste. Bližšie informácie sa cestujúci dozvedia na informačných linkách jednotlivých dopravcov, ak sú nájdene osobné doklady cestujúceho vo vozidle, tie dopravca odovzdá najbližšiemu policajnému útvaru.

### Mimoriadne udalosti počas prepravy

1. Mimoriadnymi udalosťami počas prepravy sú najmä:
   1. dopravná nehoda,
   2. požiar vo vozidle,
   3. náhle ochorenie alebo úraz, pri ktorom je ohrozený život alebo zdravie cestujúceho, oprávnenej osoby dopravcu alebo iných osôb,
   4. prerušenie prepravy, kde je predpoklad, že bude trvať dlhšie ako 30 minút.
2. Ak cestujúci spozoruje, že je ohrozená bezpečnosť a zdravie cestujúcich je povinný na túto skutočnosť upozorniť vodiča osobne alebo určeným znamením signalizačného zariadenia vozidla.

**Dopravná nehoda**

* 1. Ak dôjde k mimoriadnej udalosti vodič vozidla je povinný zastaviť vozidlo prevádzkovým brzdením, zaistiť vozidlo proti pohybu a vykonať opatrenia, ktorými sa predíde k ohrozeniu bezpečnosti dopravy na mieste mimoriadnej udalosti, ak došlo k zraneniu osôb poskytnúť alebo zabezpečiť prvú pomoc podľa svojich schopností a postarať sa o bezpečnosť cestujúcich.
  2. Na mieste mimoriadnej udalosti je zakázané cestujúcim, vodičovi a ostatným osobám manipulovať s vozidlami, predmetmi alebo zariadeniami, ktoré mali alebo by mohli mať vplyv na vznik alebo priebeh mimoriadnej udalosti. Spôsobený stav je možné meniť iba vtedy, ak je to potrebné na uvoľnenie alebo ošetrenie zranenej osoby, alebo zabezpečenie vozidla proti pohybu prípadne ďalšiemu poškodeniu.
  3. Ak dôjde k zraneniu cestujúceho alebo škode na jeho majetku v priamej súvislosti s prepravou, cestujúci je povinný túto udalosť ihneď nahlásiť oprávnenej osobe dopravcu a preukázať jej údaje na zápis do prevádzkového dokladu a to: rozsah zranenia alebo škody, meno, bydlisko, dátum narodenia a číslo preukazu totožnosti cestujúceho, svedka udalosti a ďalšie známe okolnosti udalosti, a to hneď, ako mu to jeho zdravotný stav dovoľuje.
  4. Ak pri mimoriadnej udalosti došlo k zraneniu alebo usmrteniu osôb, k hmotnej škode na vozidle, jeho zariadení alebo vybavení, dopravnom zariadení alebo inom majetku, cestujúci je povinný oprávnenej osobe dopravcu poskytnúť údaje, dôležité pre vyšetrenie mimoriadnej udalosti.

**Prerušenie prepravy**

1. Pri prerušení prepravy mimo stanice alebo zastávky oprávnená osoba dopravcu umožní výstup cestujúcim z vozidla len v týchto prípadoch:

* pri vyskytnutí sa prekážky na ceste, pri poruche alebo nehode vozidla, pri ktorej je predpoklad, že preprava bude prerušená na dlhší čas ako 30 minút alebo po ktorej musí byť vozidlo vyradené z prevádzky,
* pri úmrtí cestujúceho vo vozidle,
* pri vzniku požiaru vo vozidle,
* pri náhlom ochorení (nevoľnosti) niektorého z cestujúcich,
* ak je nežiadúca prítomnosť cestujúcich vo vozidle (záchvat, pôrod a pod.),
* ak sa vodič stane náhle neschopným na ďalší výkon služby.

1. Cestujúci môžu vystúpiť z vozidla na pokyn vodiča alebo inej oprávnenej osoby dopravcu, ak je nutné zabezpečiť vystupovanie cestujúcich na vozovku alebo trať, oprávnená osoba dopravcu je povinná zabezpečiť ich bezpečný výstup z vozidla.
2. Oprávnená osoba dopravcu môže prerušiť prepravu v prípade, ak nastanú mimoriadne poveternostné podmienky prerušujúce zjazdnosť vozovky (napr. súvislá námraza, hmla, víchrica a pod.).

**Spoločné ustanovenia**

1. V prípade mimoriadnej udalosti je dopravca povinný zabezpečiť, v čo najkratšom čase náhradnú prepravu do cieľovej zastávky iným vozidlom tej istej, prípadne inej linky, a to bez zaplatenia ďalšieho cestovného a bez nároku na vrátenie cestovného prípadne cestovného a dovozného.
2. Ak vznikne vo vozidle požiar, cestujúci na výzvu vodiča alebo oprávnenej osoby dopravcu sú povinní urýchlene a disciplinovane opustiť vozidlo.
3. Ak pri mimoriadnej udalosti dôjde k zraneniu vodiča, cestujúci sú mu povinní podľa svojich schopností poskytnúť alebo zabezpečiť prvú pomoc a nahlásiť udalosť na číslo tiesňovej linky.
4. Nezrealizovanie prepravy, oneskorený príchod vozidla alebo strata prípoja udeľuje cestujúcemu právo na náhradu škody, a to vrátenie sumy základného cestovného alebo základného cestovného a dovozného, ktoré rieši reklamačné oddelenie dopravcov IDS ŽSK alebo u Organizátora IDS ŽSK.
5. Na mimoriadne udalosti vzniknuté pri preprave vlakom sa vzťahujú ustanovenia prepravného poriadku dopravcu prevádzkujúceho železničnú osobnú dopravu.

## ČASŤ B. TARIFA

### Základné tarifné zásady

1. Tarifa IDS ŽSK upravuje sadzby základného cestovného, zľavneného cestovného, príplatkov a ďalších platieb súvisiacich s prepravou cestujúcich, ich batožín a živých spoločenských zvierat ako aj podmienky, za ktorých sa sadzby cestovného a ostatných cien uplatňujú.
2. Tarifa IDS ŽSK je zónovo-časová.
3. Územie Žilinského samosprávneho kraja je rozdelené na tarifné zóny, ktoré slúžia na vymedzenie územnej platnosti cestovných dokladov. Tarifné zóny sú rozdelené na tarifné zóny typu REGIÓN a typu MESTO. Zóny sú označené trojcifernými a dvojcifernými číslami.
4. Tarifné zóny typu REGIÓN tvoria spolu tarifnú oblasť REGIÓN. Do tarifnej oblasti MESTO sú zahrnuté mestské zóny.
5. Tarifná oblasť MESTO 100 zahŕňa tarifnú zónu 99 a tarifnú zónu 100. Územie, na ktorom platia cestovné doklady pre tarifnú zónu 99 a 100 je rovnaké. Zóna 99 má nižšiu tarifnú sadzbu a neplatí pre MHD (platí iba pre linky prímestskej autobusovej dopravy a železničnej dopravy). Zóna 100 má vyššiu tarifnú sadzbu a platí pre všetkých integrovaných dopravcov v tarifnej zóne.
6. Zónu 99 je možné zakúpiť len v kombinácii s jednou alebo viacerými zónami typu REGIÓN. Je určená pre cestujúcich, ktorí cestujú z tarifnej oblasti REGIÓN do tarifnej oblasti MESTO 100 a v tarifnej oblasti MESTO 100 nevyužijú MHD alebo pre tých, ktorí cez tarifnú oblasť MESTO 100 iba prechádzajú.
7. Predplatné cestovné lístky sú zónové a majú vymedzené obdobie platnosti (v rámci ich obdobia platnosti platia na jazdy cez pracovné dní, cez víkendy a sviatky).
8. Jednorazové cestovné lístky pre tarifnú oblasť MESTO 100 majú vymedzený čas platnosti 60 min.
9. Cestovné doklady IDS ŽSK platia aj na nočné spoje. Cestovné doklady IDS ŽSK platia vo vlakoch zapojených do IDS ŽSK iba v 2. vozňovej triede (kategórie vlakov Os a REX).
10. Tarifa IDS ŽSK je rozdelená na tieto časti:

* ČASŤ B1. Integrované cestovné (zónové)
  + predplatné cestovné lístky
  + jednorazové cestovné lístky pre tarifnú oblasť MESTO 100
  + turistické cestovné lístky
  + dovozné cestovné lístky
* ČASŤ B2. Tarifné podmienky

## Časť B1. Integrované cestovné (zónové)

Integrované cestovné v IDS ŽSK zahŕňa:

* predplatné cestovné lístky,
* jednorazové cestovné lístky pre tarifnú oblasť MESTO 100
* turistické cestovné lístky,
* dovozné cestovné lístky.

### Predplatné cestovné lístky

* 1. Ceny predplatných cestovných lístkov sú stanovené v závislosti od obdobia platnosti, počtu, typu precestovaných zón a druhu cestovného.
  2. Tarifné zóny sú členené na zóny typu REGIÓN a MESTO. Platnosť tarifnej zóny začína a končí v hraničnej zastávke (stanici). Hraničné zastávky (stanice) sú zaradené do 2 alebo viacerých zón, na hranici ktorých sa nachádzajú. V prípade, ak nie sú vymedzené hraničné zastávky (stanice), začína platnosť tarifnej zóny v prvej zastávke (stanici) v zóne a končí v poslednej zastávke (stanici), ktorá sa nachádza v danej zóne.
  3. Celková cena PCL sa stanoví ako súčet cien precestovaných tarifných zón. Do ceny PCL sa započítavajú aj tarifné zóny, cez ktoré spoj iba prechádza a nemá v nich zastávku.
  4. Na nákup PCL musí cestujúci vlastniť bezkontaktnú čipovú kartu. Podmienky používania BČK sú bližšie uvedené v článku II. časti B2 Tarify IDS ŽSK.
  5. PCL sa predávajú v elektronickej podobe a zapisujú sa do čipu karty alebo do databázy internetového predaja do doby zápisu do BČK.
  6. Druhy PCL podľa časovej platnosti:
* PCL na 30 dní,
* PCL na 90 dní,
* PCL na 365 dní.
  1. Druhy PCL podľa prenosnosti:
* neprenosné predplatné cestovné lístky sú základné a zľavnené a sú vydávané na neprenosné BČK (BČK s fotografiou),
* prenosné predplatné cestovné lístky sú vydávané na prenosné BČK (BČK bez fotografie), prenosný PCL nie je viazaný na meno držiteľa, môže ho využívať viacero osôb, pri jednej ceste môže naň cestovať maximálne 1 osoba.

1. PCL platia v rámci zakúpených zón a ich obdobia platnosti (cez pracovné dní, cez víkendy a sviatky) na neobmedzený počet ciest na linkách zaradených do IDS ŽSK.
2. PCL sa predávajú:

* na predajných miestach dopravcov
* prostredníctvom eShopu jednotlivých dopravcov,
* vo vlakoch z POP, iba v prípade, ak cestujúci nastupuje v stanici, kde sa nenachádza otvorená osobná pokladnica,
* vo vozidlách PAD z odbavovacích zariadení, iba v prípade, ak už bol v predchádzajúcom období na danú kartu zakúpený PCL s rovnakou zónovou platnosťou a rovnakým obdobím platnosti ako požadovaný PCL. Vo vozidlách PAD sú hradné z EP.

1. Možnosti nákupu PCL:

* **Na predajných miestach dopravcov** je možné zakúpiť PCL najskôr 30 kalendárnych dní pred požadovaným dňom začiatku jeho platnosti a najneskôr s platnosťou odo dňa zakúpenia.
* **Vo vozidlách PAD a vlakoch** je možné zakúpiť PCL, ktorý začne platiť v deň zakúpenia.
* **Cez eShop, ak sa platba realizuje prevodom na účet,** je možné zakúpiť PCL najskôr 30 kalendárnych dní a najneskôr 4 pracovné dni pred požadovaným prvým dňom začiatku jeho platnosti.
* **Cez eShop, ak sa platba realizuje online**, je možné zakúpiť PCL najskôr 30 kalendárnych dní a najneskôr 1 deň pred požadovaným prvým dňom začiatku platnosti.
* Pri nákupe cez eShop, po priradení platby k objednávke, zákazník obdrží potvrdzujúci e-mail o zaevidovaní platby s informáciou o čase, kedy bude objednávka aktivovaná.
* Platnosť PCL si cestujúci môže kedykoľvek overiť pomocou označovača cestovných lístkov vo vozidlách MHD a to priložením dopravnej karty k označovaču alebo si ju môže nechať overiť na predajných miestach jednotlivých dopravcov alebo prostredníctvom eShopu.
* Pri nákupe PCL si dopravcovia BČK navzájom akceptujú. Nákup cez eShop je možný len cez eShop toho dopravcu, u ktorého bola vydaná BČK. Nákup na BČK vydanú treťou stranou je možný v eShope dopravcu u ktorého bol vykonaný prvý nákup PCL resp. prvý vklad kreditu na EP.

1. Cestovanie s PCL:

* Po nástupe do autobusu PAD je cestujúci povinný nahlásiť vodičovi výstupnú zastávku a priložiť BČK k odbavovaciemu zariadeniu, ktoré skontroluje zónovú a časovú platnosť PCL.
* Pri kontrole vo vlaku sa cestujúci preukazuje BČK. Oprávnený zamestnanec dopravcu skontroluje zónovú a časovú platnosť PCL.
* Pri kontrole vo vozidle MHD sa cestujúci preukazuje BČK. Oprávnený zamestnanec dopravcu skontroluje zónovú a časovú platnosť PCL.
* Pre cesty za hranicu zón, na ktoré má cestujúci zakúpený PCL, je povinný dokúpiť si jednorazový cestovný lístok. Pri ceste autobusom PAD, odbavovacie zariadenie dopočíta cenu JCL za časť cesty, na ktorú neplatí PCL. Pri ceste vlakom je cestujúci povinný si zakúpiť JCL na časť cesty pred nástupom do vlaku resp. po nástupe, ak sa v nástupnej stanici nenachádza otvorené predajné miesto.

### Jednorazové cestovné lístky pre tarifnú oblasť MESTO 100

* 1. Pre tarifnú oblasť MESTO 100 je stanovená jednotná tarifná sadzba závislá iba od druhu cestovného. Jednotná tarifná sadzba platí aj pri jazde autobusmi PAD a vlakmi v rámci tarifnej oblasti MESTO 100.
  2. Jednorazové cestovné lístky pre tarifnú oblasť MESTO 100 sú v rámci tejto tarifnej oblasti a času ich platnosti prestupné a predávajú sa vo forme:

1. elektronických jednorazových cestovných lístkov (sú nahraté do čipu BČK, v autobusoch PAD a MHD sú hradené iba z EP) – E-JCL,
2. papierových jednorazových cestovných lístkov – P-JCL.
3. Elektronické jednorazové cestovné lístky (E-JCL)
4. Na nákup E-JCL musí cestujúci vlastniť bezkontaktnú čipovú kartu ktoréhokoľvek zo zúčastnených dopravcov s elektronickou peňaženkou, na ktorej musí mať nabitý peňažný kredit. Nosičom E-JCL je bezkontaktná čipová karta, v ktorej čipe je E-JCL pri nákupe zapísaný. Podmienky používania bezkontaktných čipových kariet sú bližšie uvedené v článku II. časti B2 Tarify IDS ŽSK.
5. E-JCL sú vo vozidlách MHD hradené z elektronickej peňaženky prostredníctvom označovačov cestovných lístkov (ďalej „označovač“). Cestujúci je povinný bezprostredne po nástupe do vozidla vykonať check-in t.j. vybrať si požadovaný typ CL z ponuky na displeji označovača a priložiť čipovú kartu k označovaču, z karty sa podľa typu karty odčíta sadzba podľa cenníka a zaznamená sa čas nástupu (čas zakúpenia E-JCL).
6. V prípade nefunkčnosti označovača je cestujúci povinný použiť iný funkčný označovač.
7. Zakúpením E-JCL pre tarifnú oblasť MESTO 100 začína jeho platnosť. Počas časovej platnosti 60 min. môže cestujúci ľubovoľne prestupovať v rámci tarifnej oblasti MESTO 100. Pri prestupe do ďalšieho vozidla MHD v rámci tarifne oblasti MESTO 100 je potrebné priložiť BČK k označovaču, čím sa zaznamená nástup a cestujúci si zároveň skontroluje zostávajúci čas platnosti E-JCL.
8. Čas platnosti E-JCL pri použití prvého vozidla sa počíta podľa minút uvedených v cestovnom poriadku. Ak dôjde k prestupu do ďalšieho vozidla, platnosť CL končí uplynutím poslednej minúty jeho časového rozsahu.
9. Platnosť E-JCL končí uplynutím časovej platnosti 60 min. Po uplynutí časovej platnosti je cestujúci povinný si zakúpiť nový E-JCL priložením čipovej karty k označovaču.
10. Nie je dovolené používať kombináciu viacerých cestovných lístkov iného určenia, aj keď ich súhrnná cena je totožná alebo vyššia ako cestovné predpísané tarifou.
11. Kombinovaný E-JCL nahradzuje dva cestovné lístky v kombinácii osoba + batožina alebo osoba + pes za výhodnejšiu cenu.
12. Nákup E-JCL pre tarifnú oblasť MESTO 100 je možný aj pri nástupe do autobusu PAD u vodiča alebo na predajných miestach železničného dopravcu. Ak sa zakupuje E-JCL vo vlaku, cestujúci pred nástupom alebo bezodkladne po nástupe do vlaku je povinný vyhľadať sprevádzajúci personál a ohlásiť nástup do vlaku bez platného cestovného lístka. Sprevádzajúci personál vypraví cestujúceho cestovným lístkom podľa tohto PP. Na predajných miestach dopravcu prevádzkujúceho železničnú osobnú dopravu nie je možná platba EP.
13. U dopravcu prevádzkujúceho železničnú osobnú dopravu sú E–JCL hradené v hotovosti, akceptáciou platobnej karty alebo kreditom zo Zákazníckeho konta cestujúceho, a to podľa tarify platnej pre E – JCL (Cenník č. 2).
14. Prestup medzi integrovanými linkami je možný len v rámci časovej a zónovej platnosti zakúpeného CL.
15. Kúpa E-CL pre spolucestujúceho
    1. K E-CL pre držiteľa dopravnej karty je možné dokúpiť aj E-CL pre spolucestujúcich.
    2. Spolucestujúcim je taká osoba, batožina alebo zviera, ktorá cestuje rovnakú trasu ako držiteľ karty, tzn. E-CL pre spolucestujúceho bude mať rovnakú časovú platnosť ako E-CL pre držiteľa karty, ktorý musí byť stále prítomný pri spolucestujúcom.
    3. E-CL pre spolucestujúcich sú v tarifných skupinách – základný, zľavnený, dovozný. Pre každú skupinu možno zakúpiť maximálne 15 ks E-CL.
    4. Ak je pre spolucestujúceho kúpený E-CL ako zľavnený, nárok na zľavu musí preukázať spolucestujúci podľa podmienok uvedených v článku I. časti B2 Tarify IDS ŽSK. V opačnom prípade má charakter neplatného cestovného lístka.
16. Papierové jednorazové cestovné lístky (P-JCL)
17. P-JCL pre tarifnú oblasť MESTO 100 sa predávajú v predpredaji v predajných automatoch, vo vybraných novinových stánkoch a v predajniach dopravcu prevádzkujúceho MHD v tarifnej oblasti MESTO 100. Platnosť P-JCL je stanovená časom a sú v rámci svojej časovej platnosti prestupné.
18. Cestujúci v MHD je povinný si označiť P-JCL ihneď pri nástupe do prvého vozidla v označovači. Platnosť P-JCL začína momentom označenia. Pri prestupe do ďalšieho vozidla MHD sa už P-JCL neoznačuje. Platnosť P-JCL končí uplynutím času 60 minút od jeho označenia, resp. od vyznačenia začiatku jeho platnosti.
19. Čas platnosti P-JCL pri použití prvého vozidla sa počíta podľa minút uvedených v cestovnom poriadku. Ak dôjde k prestupu do ďalšieho vozidla, platnosť CL končí uplynutím poslednej minúty jeho časového rozsahu. Počas časovej platnosti CL môže cestujúci ľubovoľne prestupovať. Po uplynutí časovej platnosti CL je cestujúci povinný si označiť nový CL.
20. Cestujúci je povinný si skontrolovať správnosť označenia P-JCL a v prípade nefunkčnosti označovača použiť iný funkčný označovač.
21. P-JCL sa označuje v smere šípky lícom hore v príslušnom otvore označovača. Označenie P-JCL na inom ako určenom mieste je neplatné. Taktiež dvakrát označený cestovný lístok je neplatný, t.j. na cestovnom lístku musí byť len jedenkrát vyznačený číselný kód z označovača. (Ak má cestujúci na P-JCL označené iba dierky, P-JCL si ihneď označí v inom, funkčnom označovači, aby mal na ňom vyznačený číselný kód.) Označovaný P-JCL musí byť v štandardnom stave, v akom bol zakúpený, t.j. v stave, aby mohol byť riadne označený v označovači (nepoškodený, neznečistený, suchý).
22. Označený P-JCL nemožno postúpiť inej osobe.
23. Ak si cestujúci nezakúpil P-JCL v predpredaji, má možnosť si výnimočne zakúpiť základný P-JCL u vodiča vo vozidle MHD, a to výlučne počas státia vozidla na zastávke za cenu stanovenú pre doplnkový predaj vodičom.
24. Nie je dovolené používať kombináciu viacerých cestovných lístkov iného určenia, aj keď ich súhrnná cena je totožná alebo vyššia ako cestovné predpísané tarifou.
25. Kombinovaný P-JCL nahradzuje dva cestovné lístky v kombinácii osoba + batožina alebo osoba + pes za výhodnejšiu cenu.
26. P-JCL zakúpené v predpredaji platia v rámci tarifnej oblasti MESTO 100 v autobusoch PAD a vlakoch iba pri prestupe z MHD v tarifnej oblasti MESTO 100, t.j. ak boli pri predchádzajúcej jazde označené vo vozidle MHD. V prípade, ak cestujúci nemá takýto platný P-JCL, jednorazový CL pre tarifnú oblasť MESTO 100 si zakúpi v autobuse PAD alebo na predajnom mieste železničného dopravcu. Ak sa P-JCL zakupuje vo vlaku, pre predaj vo vlakoch platia podmienky uvedené v ods. A.9 tohto článku. P-JCL vydaný vo vlaku sa pri prestupe neoznačuje.

### Turistické cestovné lístky

* + - 1. V rámci IDS ŽSK sa predávajú 3 druhy turistických cestovných lístkov:
* 24-hodinový turistický cestovný lístok s platnosťou pre tarifnú oblasť MESTO 100,
* 24-hodinový sieťový turistický cestovný lístok s platnosťou v celom integrovanom systéme (vo všetkých zónach),
* 72-hodinový sieťový turistický cestovný lístok s platnosťou v celom integrovanom systéme (vo všetkých zónach).

1. Turistické cestovné lístky sú v rámci ich oblastnej a časovej platnosti prestupné a platia na neobmedzený počet ciest na linkách všetkých dopravcov, ktoré sú zaradené do IDS ŽSK.
2. Spôsob predaja denných turistických cestovných lístkov:
3. **v autobusoch PAD, vo vlakoch, v osobných pokladniciach železničného dopravcu, na predajných miestach dopravcu prevádzkujúceho PAD – s pevne určeným začiatkom platnosti od momentu výdaja** (takýto lístok potom **nie je** potrebné označovať v označovači ani pri nástupe, ani pri prestupe),
4. **v automatoch mestského dopravcu a na predajných miestach mestského dopravcu – bez uvedeného začiatku platnosti** (takýto lístok **je** potrebné označiť v označovači v MHD, bez označenia neplatí, pri prestupe do ďalšieho vozidla MHD, PAD alebo vlaku sa už neoznačuje).
5. **v označovačoch cestovných lístkov vo vozidlách mestského dopravcu v elektronickej podobe – so začiatkom platnosti od momentu zakúpenia** (cestujúci je povinný bezprostredne po nástupe do vozidla vykonať check-in, t.j. vybrať si požadovaný typ CL z ponuky na displeji označovača a priložiť čipovú kartu k označovaču, z karty sa odčíta sadzba podľa cenníka a zaznamená sa čas nástupu a čas zakúpenia TCL).

### Dovozné cestovné lístky

* 1. Dovozné je cena za prepravu batožiny a živých spoločenských zvierat.
  2. Plateniu dovozného podliehajú:
* batožiny, ktorých rozmery presahujú veľkosť 30 x 40 x 60 cm,
* batožiny tvaru dosky presahujúcej rozmery 5 x 80 x 100 cm,
* batožiny tvaru valca, ktorých rozmery presahujú dĺžku 150 cm a priemer 20 cm,
* batožina presahujúca hmotnosť 15 kg,
* dovoznému podliehajú všetky batožiny, ktorých čo i len jeden rozmer presiahne uvedené veľkosti alebo hmotnosť 15 kg,
* detský kočík bez dieťaťa,
* pes prepravovaný bez schránky s výnimkou psa so špeciálnym výcvikom,
* živé spoločenské zvieratá prepravované v schránke s pevným dnom, ktorá presahuje rozmery 30 x 40 x 60 cm,
  1. Plateniu dovozného nepodliehajú:
* batožiny nepresahujúce stanovené rozmery alebo stanovenú hmotnosť,
* živé spoločenské zvieratá prepravované v schránke s pevným dnom nepresahujúcej rozmery 30 x 40 x 60 cm,
* pes so špeciálnym výcvikom,
* invalidný vozík držiteľa preukazu ŤZP, ŤZP-S,
* detský kočík s dieťaťom.
  1. Bicykel podlieha plateniu dovozného podľa tarify jednotlivých dopravcov.
  2. Batožina alebo iná prepravovaná vec, ktorej celková hmotnosť presahuje 50 kg alebo ktorej rozmery sú väčšie než 80 x 60 x 50 cm, ďalej predmet alebo batožina dlhšia ako 200 cm s uhlopriečkou alebo priemerom väčším ako 30 cm, vec tvaru dosky, ak je väčšia ako 150 cm x 100 cm x 10 cm, je vylúčená z prepravy.
  3. Dovozné cestovné lístky sa predávajú vo forme papierových cestovných lístkov hradených v hotovosti a elektronických cestovných lístkov hradených z elektronickej peňaženky, u dopravcu prevádzkujúceho železničnú osobnú dopravu z bankovej karty alebo kreditu ZK.
  4. Dovozné cestovné lístky sú prestupné a sieťové (platia vo všetkých zónach 60 min.). Pre dovozné je stanovená jednotná tarifná sadzba pre celé územie IDS ŽSK. Dovozný cestovný lístok platí spolu s cestovným lístkom pre osobu a je prestupný v zónach, na ktoré je zakúpený cestovný lístok pre osobu.
  5. Dovozné zaplatí cestujúci osobitne za každý prepravovaný kus batožiny a živého spoločenského zvieraťa prepravovaného v schránke a za každého psa prepravovaného bez schránky.

1. Spôsob predaja dovozných cestovných lístkov:
2. **v autobuse PAD, vo vlakoch a v osobných pokladniciach železničného dopravcu – s pevne určeným začiatkom platnosti od momentu výdaja** (takýto lístok potom **nie je** potrebné označovať v označovači ani pri nástupe, ani pri prestupe),
3. **v automatoch mestského dopravcu a na predajných miestach mestského dopravcu – bez uvedeného začiatku platnosti** (takýto lístok **je** potrebné označiť v označovači v MHD, bez označenia neplatí).
4. **v označovačoch cestovných lístkov vo vozidlách mestského dopravcu v elektronickej podobe – so začiatkom platnosti od momentu zakúpenia** (cestujúci je povinný bezprostredne po nástupe do vozidla vykonať check-in, t.j. vybrať si požadovaný typ CL z ponuky na displeji označovača a priložiť čipovú kartu k označovaču, z karty sa odčíta sadzba podľa cenníka a zaznamená sa čas nástupu a čas zakúpenia dovozného CL).

## Časť B2. Tarifné podmienky

### Druhy cestovného podľa tarifných skupín

1. Základné cestovné
2. Za základné cestovné sa prepravujú osoby, ktoré nemajú nárok na zľavnené cestovné alebo bezplatné cestovné.
3. Zľavnené cestovné
4. Nárok na zľavnené cestovné na všetkých linkách a úsekoch liniek zaradených do IDS ŽSK majú:

* deti od 6 do 16 rokov veku,
* žiaci a študenti do 26 rokov veku:
  + - * + žiaci základných a stredných škôl podľa zákona č. 245/2008 Z.z. o výchove a vzdelávaní (školský zákon) a o zmene a doplnení niektorých predpisov v dennej forme štúdia,
        + študenti vysokých škôl podľa zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov v dennej forme štúdia.
        + žiaci a študenti študujúci v zahraničí, ktorých štúdium sa považuje za rovnocenné so štúdiom na školách zriadených v SR,
      * seniori od dovŕšenia dôchodkového veku,
* osoby s ťažkým zdravotným postihnutím (držitelia preukazov ŤZP, ŤZP-S, sprievodcovia ŤZP-S),

1. Preukazovanie nároku na zľavnené cestovné:
2. Deti od 6 do 16 rokov veku je skupina cestujúcich od dovŕšenia 6. roku veku do dovŕšenia 16. roku veku. V prípade pochybností o veku dieťaťa preukazuje dieťa alebo jeho sprevádzajúca osoba vek dieťaťa platným dokladom totožnosti alebo platným preukazom vydaným dopravcom, ktorý obsahuje:

* aktuálnu fotografiu dieťaťa,
* meno a priezvisko dieťaťa,
* dátum narodenia dieťaťa.

Pri vybavovaní preukazu (BČK) dieťaťa do dovŕšenia 15. roku veku je potrebné predložiť rodný list dieťaťa, preukaz totožnosti zákonného zástupcu a fotografiu dieťaťa. Pri vybavovaní preukazu (BČK) dieťaťa po dovŕšení 15. roku veku je potrebné predložiť doklad totožnosti dieťaťa a fotografiu dieťaťa.

V prípade organizovanej prepravy skupín žiakov základných škôl je dokladom na preukázanie zľavy menný zoznam žiakov potvrdený príslušnou školou a doklad predkladá poverený zástupca školy.

1. Žiaci a študenti sú skupina cestujúcich do dovŕšenia 26. roku veku, ktorí sú žiakmi základnej školy, žiakmi dennej formy štúdia strednej školy, praktickej školy, odborného učilišťa alebo študentmi dennej formy štúdia na vysokej škole. Status žiaka alebo študenta dennej formy štúdia na účely uplatnenia nároku na zľavnené cestovné sa preukazuje platným preukazom vydaným dopravcom, platným preukazom akceptovaným dopravcom alebo platným preukazom študenta vysokej školy, ktorý obsahuje:

* aktuálnu fotografiu žiaka alebo študenta,
* meno a priezvisko žiaka alebo študenta,
* dátum narodenia žiaka alebo študenta,
* dátum platnosti, ktorý je jediným rozhodujúcim dátumom pri posudzovaní nároku na zľavu.

Platnosť nároku na zľavu:

* + - žiakom základných škôl a stredných škôl platí nárok na zľavnené cestovné do 31. augusta príslušného školského roka. Žiakom maturitných/záverečných ročníkov platí nárok na zľavu do vykonania maturitnej/záverečnej skúšky najneskôr však do 30. júna,
    - študentom vysokých škôl začína platnosť nároku na zľavu v deň zápisu, najskôr však 1. septembra a končí 30. septembra príslušného akademického roka s výnimkou končiacich ročníkov. Študentom posledných ročníkov 1. a 2. stupňa vysokoškolského štúdia sa poskytuje zľava do vykonania záverečnej skúšky, kedy škola preukaz zablokuje,
    - v prípade BČK vydaných dopravcom, pre uplatnenie nároku na zľavu v ďalšom školskom/akademickom roku je potrebné dopravcovi predložiť potvrdenie o návšteve školy. Pri vybavovaní BČK je potrebné predložiť preukaz totožnosti žiaka alebo študenta, potvrdenie o návšteve školy a fotografiu.

1. Seniori sú skupina cestujúcich od dovŕšenia dôchodkového veku, ktorá sa pre uplatnenie nároku na zľavnené cestovné preukazuje platným dokladom totožnosti (iba osoby staršie ako 62 rokov) alebo platným preukazom vydaným dopravcom, ktorý obsahuje:

* fotografiu žiadateľa,
* meno a priezvisko žiadateľa,
* dátum narodenia žiadateľa.

Pri vybavovaní preukazu (BČK) je potrebné predložiť doklad totožnosti, fotografiu a potvrdenie Slovenskej pošty o dôchodku alebo fotokópie výmeru o dôchodku vydaného Sociálnou poisťovňou. Toto potvrdenie sa nevyžaduje pri vybavovaní BČK u dôchodcov starších ako 62 rokov. Dôchodcovia nad 62 rokov, ktorí nie sú držiteľmi BČK, majú nárok na zľavnené jednorazové cestovné pre tarifnú oblasť MESTO 100 a turistické cestovné lístky, pričom nárok preukazujú občianskym preukazom.

1. Fyzické osoby s ťažkým zdravotným postihnutím vrátane ich sprievodcov a sprevádzajúcich osôb, ak sa spolu s nimi prepravujú, sú cestujúci s platným preukazom fyzickej osoby s ťažkým zdravotným postihnutím alebo platným preukazom fyzickej osoby s ťažkým zdravotným postihnutím so sprievodcom alebo platným dokladom totožnosti s informáciou o ťažkom zdravotnom postihnutí, prípadne odkázanosti na sprievodcu.

Držitelia preukazov ŤZP alebo ŤZP-S preukazujú nárok na zľavnené cestovné prostredníctvom vyššie uvedených dokladov alebo preukazom vydaným dopravcom, ktorý obsahuje:

* fotografiu žiadateľa,
* meno a priezvisko žiadateľa,
* dátum narodenia žiadateľa,
* informáciu, či ide o ŤZP alebo ŤZP-S.

Pri vybavovaní preukazu vydaného dopravcom (BČK) je potrebné predložiť doklad totožnosti, fotografiu žiadateľa a ak z dokladu totožnosti nie je možné zistiť informáciu o ťažkom zdravotnom postihnutí je potrebné predložiť aj preukaz ŤZP alebo ŤZP-S vydaný Úradom práce sociálnych vecí a rodiny SR. Sprievodca držiteľa preukazu ŤZP-S preukazuje nárok na zľavnené cestovné prostredníctvom niektorého z vyššie uvedených dokladov osoby, ktorú sprevádza.

1. Bezplatné cestovné
2. Nárok na bezplatné cestovné na všetkých linkách a úsekoch liniek zaradených do IDS ŽSK majú:

* deti do šiestich rokov veku.

1. Preukazovanie nároku na bezplatné cestovné:
2. Deti do šiestich rokov veku je skupina cestujúcich do dovŕšenia šiesteho roku veku. V prípade pochybností o veku dieťaťa preukazuje sprevádzajúca osoba vek dieťaťa platným dokladom totožnosti alebo platným preukazom vydaným dopravcom, ktorý obsahuje:

* aktuálnu fotografiu dieťaťa,
* meno a priezvisko dieťaťa,
* dátum narodenia dieťaťa.

Pri vybavovaní preukazu (BČK) dieťaťa je potrebné predložiť rodný list dieťaťa, preukaz totožnosti zákonného zástupcu a fotografiu dieťaťa.

### Podmienky používania bezkontaktných čipových kariet

* 1. Čipová karta slúži ako nosič alebo identifikátor cestovného lístka v elektronickej podobe elektronickej peňaženky a informácie o druhu a dobe platnosti zľavy.
  2. Bezkontaktná čipová karta je vystavená na konkrétnu osobu a môže byť vydaná ako neprenosná (BČK obsahuje fotografiu) alebo prenosná (BČK neobsahuje fotografiu).
  3. Jednoznačným identifikátorom BČK je jej SNR číslo uvedené na BČK.
  4. V rámci IDS ŽSK je možné používať bezkontaktné čipové karty:
* dopravcov zapojených do IDS ŽSK a karty dopravcov zapojených do systému akceptácie dopravných kariet TransCard,
* medzinárodne preukazy ISIC, ktoré sú vedené v systéme TransCard.
  1. Čipovú kartu vystavuje dopravca na základe údajov, ktoré dopravcovi poskytne cestujúci: meno a priezvisko, dátum narodenia a adresa trvalého bydliska.
  2. Na vystavenie BČK sa vyžaduje od cestujúceho predloženie:
* preukazu totožnosti žiadateľa, u detí do dovŕšenia 15. roku veku rodného listu dieťaťa a preukazu totožnosti zákonného zástupcu dieťaťa,
* fotografie rozmerov 3 x 3,5 cm, ktorá nie je staršia ako 1 rok a zodpovedá súčasnej podobe žiadateľa, fotografia musí byť farebná a osoba na nej musí byť identifikovateľná, vyobrazená z čelného pohľadu, bez pokrývky hlavy a bez pozadia (fotografia sa nevyžaduje v prípade prenosných BČK),
* dokladu na preukázanie nároku na zľavnenú alebo bezplatnú prepravu (bližšie uvedené v článku I. časti B2 Tarify IDS ŽSK).
  1. Za vystavenie BČK si dopravca účtuje poplatok podľa cenníka IDS ŽSK uvedeného prílohe č. 1 PP IDS ŽSK. Karta sa po jej zakúpení stáva majetkom cestujúceho.
  2. Pre vystavenie BČK dopravcu prevádzkujúceho železničnú osobnú dopravu platia podmienky podľa prepravného poriadku dopravcu prevádzkujúceho železničnú osobnú dopravu.
  3. BČK je elektronické zariadenie, ktoré sa nesmie namáhať, ohýbať, lámať. BČK nesmie prísť do styku s elektrickým prúdom, resp. elektrickým výbojom alebo silným magnetickým poľom a nesmie prísť do styku s vysokou teplotou.
  4. Platnosť čipovej karty je zapísaná v čipe karty. V prípade nefunkčnosti BČK, môže cestujúci reklamovať BČK v zmysle reklamačného poriadku príslušného dopravcu na určených miestach. Záručná doba je 2 roky od dátumu vystavenia karty a nevzťahuje sa na poškodenia spôsobené nesprávnym používaním a nedodržaním podmienok uvedených v bode 9 článku II. časti B Tarify IDS ŽSK.
  5. Pri ukončení činnosti dopravcu budú BČK s platnými PCL a kreditom prenesené k novému dopravcovi.

### Elektronická peňaženka

* + - 1. Elektronická peňaženka obsahuje určitú sumu peňažného kreditu, ktorý je určený na platbu elektronických cestovných lístkov.
      2. Elektronická peňaženka je prenosná bez ohľadu na to, či je na prenosnej alebo neprenosnej BČK. To znamená, že EP môže používať okrem majiteľa karty aj iná osoba.
      3. Zriadenie EP a vklad peňažného kreditu na EP je možné vykonať na predajných miestach dopravcov, v autobusoch PAD a cez eShop týchto dopravcov.
      4. Minimálna výška vkladu na EP je 5 €. Maximálny možný zostatok kreditu nesmie prekročiť sumu 100 €.
      5. Po skončení platnosti BČK, je možné si nechať previesť zostatok kreditu na novú kartu alebo požiadať o vyplatenie kreditu.
      6. Elektronická peňaženka môže byť zriadená len na BČK Mifare Desfire so 17 miestnym sériovým číslom karty.

### Tarifné podmienky pri prerušení cesty a náhradnej preprave

* + - 1. Pri prerušení cesty, ktoré je zapríčinené cestujúcim, cestujúci nemá právo použiť JCL v inom dopravnom prostriedku, ak uplynul čas jeho platnosti.
      2. Pri prerušení dopravy, ktoré je zapríčinené dopravcom má cestujúci právo na ďalšie použitie cestovného lístka za podmienok uvedených v bode 3. a 4. článku IV. časti B2 Tarify IDS ŽSK.
      3. V prípade mimoriadnej udalosti je dopravca povinný zabezpečiť náhradnú dopravu do cieľovej zastávky iným vozidlom tej istej, prípadne inej linky, a to bez zaplatenia ďalšieho cestovného (dovozného) a bez nároku na náhradu škody vzniknutej použitím náhradnej prepravy.
      4. Tarifné podmienky pri plánovanej dopravnej výluke je dopravca povinný včas a v dostatočnej miere vyhlásiť, a to ako súčasť dopravných opatrení. V prípade, že tak učinené nie je, platia podmienky ako pred výlukou.

### Sankčné úhrady

1. Ak sa cestujúci nepreukáže oprávnenej osobe dopravcu platným cestovným dokladom, v prípade zľavneného cestovného aj BČK alebo iným dokladom oprávňujúcim na priznanie zľavy na cestovnom, prípadne neuhradí cestovné zakúpením cestovného dokladu priamo vo vozidle dopravcu, oprávnená osoba dopravcu uloží cestujúcemu povinnosť zaplatiť cestovné, prípadne aj dovozné a sankčnú úhradu v stanovenej výške podľa príslušného cenníka.
2. Pre kontrolu cestovných dokladov platia príslušné ustanovenia uvedené v článku XIV. časti B1 Prepravného poriadku IDS ŽSK.

## ČASŤ C. UPLATNENIE PRÁV Z PREPRAVNEJ ZMLUVY

### Strata, odcudzenie a poškodenie cestovných dokladov

1. Za stratený, odcudzený, poškodený alebo zničený jednorazový, denný cestovný lístok a BČK sa náhrada neposkytuje.
2. Stratu, resp. odcudzenie BČK je potrebné bezodkladne nahlásiť dopravcovi.
3. V prípade straty, poškodenia alebo odcudzenia BČK, je cestujúci povinný požiadať o zablokovanie stratenej alebo odcudzenej karty dopravcu, ktorý kartu vydal. Dopravca cestujúcemu vydá novú kartu (duplikát BČK) za stanovených podmienok vydávania nových kariet podľa príslušného cenníka.
4. Po zablokovaní pôvodnej karty, je možné na novú kartu nahrať duplikát PCL (PCL s rovnakou zónovou a časovou platnosťou ako na pôvodnej karte) a zostatok kreditu EP.
5. Duplikát PCL nahráva vždy dopravca, u ktorého bol zakúpený. V prípade, ak bola karta vydaná u iného dopravcu, ako ten, kto PCL predal, je potrebné dopravcovi, ktorý nahráva duplikát predložiť potvrdenie o zablokovaní pôvodnej karty.
6. Zostatok kreditu elektronickej peňaženky nahráva vždy správca EP. Správcom EP je dopravca, ktorý kartu vydal a teda zriadil na nej aj EP. V prípade medzinárodných preukazov ISIC je správcom EP ten dopravca, ktorý EP na BČK zriadil, teda u ktorého bol vykonaný prvý vklad na EP. Ak bola karta vydaná u iného emitenta, ako ten, kto nahráva zostatok kreditu je potrebné predložiť potvrdenie o zablokovaní pôvodnej karty. Prenesenie zostatku EP na novú BČK je možné najskôr po uplynutí 3 dní od zablokovania pôvodnej BČK (doba potrebná pre distribúciu zoznamu zablokovaných kariet do všetkých akceptačných zariadení).

### Vrátenie cestovného

1. Cestujúci ma právo požiadať dopravcu o vrátenie cestovného za nevyužitý alebo čiastočne využitý PCL z nasledujúcich dôvodov:
2. pred začiatkom platnosti PCL bez udania dôvodu, za podmienok uvedených v bodoch 2. a), 3. a) a 5. – 6. tohto článku,
3. počas platnosti PCL bez udania dôvodu, iba ak ide o PCL s časovou platnosťou 90 dní a 365 dní a cestujúcemu ostáva aspoň jeden celý neprecestovaný mesiac za podmienok uvedených v bodoch 2. b), 3. b) a 5. – 6. tohto článku,
4. počas platnosti alebo po skončení platnosti neprenosného PCL iba z dôvodu hospitalizácie, ktorá nastala počas platnosti neprenoseného PCL a jej ukončenie bolo po skončení platnosti neprenosného PCL na základe predloženého dokladu o hospitalizácii (prepúšťacia správa), za podmienok uvedených v bodoch 4., 5., 6., 7. tohto článku,
5. počas platnosti alebo po skončení platnosti neprenosného PCL z dôvodu úmrtia držiteľa neprenosného PCL na základe predloženého úmrtného listu, za podmienok uvedených v bodoch 4., 5., 6., 7. tohto článku.
6. Vrátenie PCL na predajných miestach: Požiadať o vrátenie je možné na určených predajných miestach toho dopravcu, u ktorého bol PCL zakúpený. K písomnej žiadosti je potrebné predložiť BČK, na ktorú bol PCL zakúpený.
7. Vrátenie PCL pred začiatkom platnosti - cestujúci musí požiadať o vrátenie najneskôr 1 deň pred začiatkom platnosti PCL.
8. Vrátenie čiastočne využitého PCL po začiatku platnosti – cestujúci musí požiadať o vrátenie najneskôr 1 deň pred začiatkom platnosti celého neprecestovaného mesiaca (za celý neprecestovaný mesiac sa považuje 30 dní).
9. Vrátenie PCL cez eShop dopravcov: PCL zakúpený v eShope môže cestujúci vrátiť len v  eShope dopravcu, u ktorého si daný PCL zakúpil. V eShope sa nedá vrátiť PCL zakúpený v predpredaji.
   1. Vrátenie PCL pred začiatkom platnosti - cestujúci musí požiadať o vrátenie najneskôr 2 dni pred začiatkom platnosti PCL.
   2. Vrátenie čiastočne využitého PCL po začiatku platnosti - cestujúci musí požiadať o vrátenie najneskôr 2 dni pred začiatkom platnosti celého neprecestovaného mesiaca (za celý neprecestovaný mesiac sa považuje 30 dní).
10. Požiadať o vrátenie PCL z dôvodov uvedených v bodoch 1. c) a 1. d) tohto článku je možné iba na určených predajných miestach, nie je možné cez eShop.
11. Za precestovaný deň sa počíta aj deň doručenia žiadosti spolu s BČK. V prípade vrátenia časti PCL z dôvodu hospitalizácie sa za precestovaný deň považuje prvý deň hospitalizácie. V prípade úmrtia cestujúceho sa za posledný využitý deň považuje deň úmrtia cestujúceho.
12. Dopravca vráti cestujúcemu alikvotnú čiastku cestovného zníženú o storno, ktorá sa vypočíta podľa vzorca:
13. Ak sa alikvotná čiastka zasiela poštou, môže predajca túto čiastku znížiť o výšku poštovného podľa sadzobníka Slovenskej pošty a ak čiastka sa vracia bankovým prevodom, môže byť znížená o výšku bankových poplatkov.

### Reklamácie

* + - 1. Cestujúci ma právo na podanie reklamácie pri nedodržaní podmienok vyplývajúcich z uzatvorenia prepravnej zmluvy, napr. neposkytnutím stanovenej kvality alebo služby, kvality prepravného procesu. Cestujúci musí podať svoju reklamáciu pred uplynutím lehoty na podanie reklamácie.
      2. Reklamáciu cestovného lístka alebo BČK si cestujúci uplatňuje u toho predajcu, u ktorého bol zakúpený, v prípade reklamácie podanej po nákupe cestovného lístka v PAD môže reklamovať vo vozidle dopravcu (platí pre dopravcov prevádzkujúcich PAD).
      3. Pri riešení reklamácie platia tieto pravidlá:

cestujúci je zodpovedný za okamžitú kontrolu prevedenej transakcie napr. nákup platného cestovného lístka, nabitie bezkontaktnej čipovej karty, odbavenie pri prestupe a podobne, je povinný sa presvedčiť, či mu bola vydaná správna finančná čiastka; ďalej musí skontrolovať, či bol doklad vydaný podľa jeho požiadaviek (zóny, čas platnosti a pod.), ak sa údaje z predaného cestovného lístka nezhodujú s požadovanými údajmi cestujúceho, cestujúci je povinný reklamovať správnosť údajov bezodkladne u predávajúceho, na reklamácie po uplynutí lehoty reklamačnej doby sa nebude prihliadať,

pre uznanie reklamácie časového predplatného cestovného lístka musí byť predložený doklad o jeho zakúpení a BČK, pokiaľ doklad o zakúpení nie je predložený, môže byť reklamácia vybavená, až po uplynutí maximálnej doby spracovania dát v clearingovom centre od okamihu zakúpenia cestovného dokladu,

pri reklamačných prácach s elektronickými peniazmi je vždy smerodajný údaj z clearingového centra.

1. Oprávnená osoba na vykonanie reklamácie cestovného lístka je cestujúci, zákonný alebo poverený zástupca cestujúceho (ďalej len ,,oprávnený“).
2. Reklamácia môže byť uplatnená aj v prípadoch, ak:

* na BČK bola nahratá/ strhnutá iná suma ako bolo požadované,
* na BČK nebola nahratá požadovaná suma na akú odbavovací systém vytlačil doklad o nabití BČK,
* z BČK bola viackrát strhnutá cena platného cestovného lístka (nesedia zostatky na BČK za sebou idúcich transakcií),
* z BČK bola strhnutá čiastka za nákup cestovného dokladu ale cestovný doklad nebol na BČK zapísaný,
* na BČK bola nahratá nesprávna hodnota cestovného lístka,
* na BČK nebol nahratý zakúpený predplatný alebo jednorazový cestovný lístok,
* na BČK bol nahratý nesprávny predplatný alebo jednorazový cestovný lístok (nesprávna zónová alebo časová platnosť),
* karta nebola načítaná na odbavovacom zariadení.

1. Oprávnený pri podaní reklamácie musí písomne vymedziť svoje požiadavky, stručne ich zdôvodniť a predložiť doklady dokazujúce oprávnenosť jeho nárokov.
2. Pri reklamácii sú požadované doklady:

* doklad o zaplatení cestovného, ak ide o reklamáciu cestovného lístka v papierovej podobe, elektronického cestovného lístka, ku ktorému bol vydaný doklad o zaplatení cestovného z EP alebo predplatného cestovného lístka,
* doklad o plnení EP, ak ide o reklamáciu plnenia EP,
* bezkontaktnú čipovú kartu, ak ide o reklamáciu cestovného lístka v elektronickej podobe, predplatného cestovného lístka alebo reklamáciu plnenia EP (ak ide o reklamáciu podanú e-mailom je potrebné uviesť SNR číslo BČK).

1. Ak reklamácia podaná oprávneným nespĺňa náležitosti uvedené vyššie, predajca vyzve oprávnenú osobu na reklamácie na jej doplnenie a určí primeranú lehotu, nie kratšiu ako 8 dní. Ak oprávnená osoba na reklamácie doplní reklamáciu v určenej lehote, platí, že bola riadne podaná.
2. Riadne podanú a vyplnenú reklamáciu je dopravca povinný vybaviť v zmysle platných právnych noriem.

## ČASŤ D. ZÁVEREČNÉ USTANOVENIA

1. Toto znenie Prepravného poriadku IDS ŽSK je platné pre prepravu cestujúcich a ich batožiny, živých spoločenských zvierat, u zmluvných dopravcov na území IDS ŽS od ..........................
2. Úplné znenie Prepravného poriadku IDS ŽSK je k dispozícií na nahliadnutie na miestach určených jednotlivými dopravcami IDS ŽSK.
3. Ak bude Prepravný poriadok IDS ŽSK podstatne zmenený alebo podstatne doplnený, musí byť zabezpečené jeho zverejnenie a sprístupnenie v úplnom znení.
4. Výňatky z Prepravného poriadku IDS ŽSK sú umiestňované na zastávkach alebo vo vozidlách dopravcov IDS ŽSK, ktorých vybavenie a technický stav to umožňuje.
5. Úplne znenie Prepravného poriadku IDS ŽSK, obsahujúce podrobnosti týkajúce sa predaja, druhu cestovných lístkov, spôsobu označovania cestovných lístkov na jednu cestu, ako aj zoznam miest pre uplatnenie práv zo Zmluvy, je pre cestujúcich k nahliadnutiu v sídle Integrovanej dopravy Žilinského kraja, s.r.o. – Organizátora IDS ŽSK a na internetových stránkach ......................:

www....................

## **Prílohy**

Príloha č. 1: Cenníky - vzor

#### Príloha č. 1: Cenníky - vzor

**Cenníky integrovaného cestovného**

**Cenník č.1: Predplatné cestovné lístky**

Predplatné cestovné lístky 30 dňové

|  |  |  |  |  |
| --- | --- | --- | --- | --- |
| Tarifná oblasť | zóna | **PCL na 30 dní** | | |
| základný | zľavnený | prenosný |
| **REGIÓN, MESTO 200** | zóna REGIÓN/MESTO 200 zakúpená samostatne | 13,00 € | 8,00 € | 17,00 € |
| zóna REGIÓN/MESTO 200 zakúpená v kombinácií s akoukoľvek ďalšou zónou alebo viacerými zónami | 9,00 € | 6,00 € | 12,00 € |
| **MESTO 100** | zóna 99 (nezahŕňa MHD) | 9,00 € | 6,00 € | 12,00 € |
| zóna 100 (zahŕňa MHD) | 20,00 € | 15,00 € | 30,00 € |

Predplatné cestovné lístky 90 dňové

|  |  |  |  |  |
| --- | --- | --- | --- | --- |
| Tarifná oblasť | zóna | **PCL na 90 dní** | | |
| základný | zľavnený | prenosný |
| **REGIÓN, MESTO 200** | zóna REGIÓN/MESTO 200 zakúpená samostatne | 35,00 € | 22,00 € | 46,00 € |
| zóna REGIÓN/MESTO 200 zakúpená v kombinácií s akoukoľvek ďalšou zónou alebo viacerými zónami | 24,00 € | 15,00 € | 32,00 € |
| **MESTO 100** | zóna 99 (nezahŕňa MHD) | 24,00 € | 15,00 € | 32,00 € |
| zóna 100 (zahŕňa MHD) | 58,00 € | 42,00 € | 91,00 € |

Predplatné cestovné lístky 365 dňové

|  |  |  |  |  |
| --- | --- | --- | --- | --- |
| Tarifná oblasť | zóna | **PCL na 365 dní** | | |
| základný | zľavnený | prenosný |
| **REGIÓN, MESTO 200** | zóna REGIÓN/MESTO 200 zakúpená samostatne | 124,00 € | 77,00 € | 161,00 € |
| zóna REGIÓN/MESTO 200 zakúpená v kombinácií s akoukoľvek ďalšou zónou alebo viacerými zónami | 86,00 € | 53,00 € | 111,00 € |
| **MESTO 100** | zóna 99 (nezahŕňa MHD) | 86,00 € | 53,00 € | 111,00 € |
| zóna 100 (zahŕňa MHD) | 231,00 € | 166,00 € | 365,00 € |

**Cenník č. 2: Jednorazové cestovné lístky pre tarifnú oblasť MESTO 100**

|  |  |  |
| --- | --- | --- |
| **Druh cestovného lístka** | **základný** | **zľavnený** |
| Elektronický jednorazový CL – 60 min. | 0,75 € | 0,55 € |
| Papierový jednorazový CL – 60 min. | 1,00 € | 0,70 € |
| Elektronicky kombinovaný CL - 60 min. (osoba a batožina alebo osoba a pes) | 0,95 € | - |
| Papierový kombinovaný CL - 60 min. (osoba a batožina alebo osoba a pes) | 1,20 € | - |
| Doplnkový predaj u vodiča 60 min. | 2,00 € | - |

**Cenník č. 3: Turistické cestovné lístky**

|  |  |  |
| --- | --- | --- |
| **Druh cestovného lístka** | **základný** | **zľavnený** |
| 24-hodinový cestovný lístok s platnosťou pre tarifnú oblasť MESTO 100 | 4,00 € | - |
| 24-hodinový sieťový cestovný lístok | 8,00 € | 5,00 € |
| 72-hodinový sieťový cestovný lístok | 22,00 € | 14,00 € |

**Cenník č. 4: Dovozné (platnosť 60 min.)**

|  |
| --- |
| 0,40 € |

**Cenník č. 5: Sankčné úhrady**

|  |  |
| --- | --- |
| **Druh poplatku** | **sadzba** |
| Základná sadzba za cestovanie bez platného cestovného lístka | 60,00 € |
| Znížená sadzba v prípade platby priamo na mieste kontroly | 40,00 € |
| Znížená sadzba v prípade platby v lehote do 7 kalendárnych dní | 40,00 € |
| Znížená sadzba v prípade dodatočného preukázania sa platným PCL do 3 pracovných dní | 5,00 € |
| Sadzba za nezaplatenie dovozného (na mieste alebo do 30 dní) | 5,00 € |

K sadzbe sa pripočítava sadzba cestovného v hodnote 0,60 €.

**Cenník č. 6: Manipulačné poplatky**

|  |  |
| --- | --- |
| **Druh poplatku** | **sadzba** |
| Vydanie BČK | 5,50 € |
| Storno pri vrátení cestovného | 2,00 € |